c: application/epub+zip

text:
11Jaratqan İye O'z qulı Muwsanın' o'liminen son', onın' ja'rdemshisi Nun ulı Eshuag'a bılay dedi:+
2– Menin' qulım Muwsa o'ldi. Qa'nekey, endi sen pu'tkil xalıq penen birge İordan da'ryasın kesip o'tip, Men sizlerge, yag'nıy İzrail xalqına beretug'ın elge kirin'ler+. 3Muwsag'a aytqanımday, ayag'ın'ız tiygen barlıq jerlerdi sizlerge beremen+. 4Sizlerdin' jer shegaran'ız qubladag'ı sho'lden arqadag'ı Lebanong'a deyin, shıg'ıstag'ı ullı Evfrat da'ryasınan pu'tkil xettlerdin' eli arqalı batıstag'ı Jer Orta ten'izine deyin sozılg'an boladı+. 5O'mirin' boyı hesh kim sag'an qarsı tura almaydı. Muwsa menen birge bolg'anım sıyaqlı, Men senin' menen de birge bolaman. Seni hesh qashan qaldırmayman ha'm taslap ketpeymen+.
6Ku'shli ha'm ma'rt bol. Sebebi Men ata-babalarına beremen dep ant ishken jerdi bul xalıq iyelewi ushın, sol jerdi olarg'a sen alıp beresen'+. 7Tek ku'shli ha'm ju'da' ma'rt bolıp, qulım Muwsanın' sag'an buyırg'an pu'tkil Nızamın muqıyatlı tu'rde orınla. Qay jerge barsan' da, tabısqa iye bolıwın' ushın, bul Nızamnan uzaqlama ha'm onnan ya on'g'a, ya solg'a awıp ketpe+. 8Nızam kitabında jazılg'an so'zlerdi awzın'nan tu'sirme. Onda jazılg'anlardın' barlıg'ın tolıq orınlaw ushın, ol haqqında ku'ni-tu'ni oy juwırtıp ju'r. Sonda sen tabısqa iye bolıp, maqsetin'e erisesen'+. 9Sag'an ku'shli ha'm ma'rt bol demegen be edim? Qorqpa ha'm ruwxın'dı tu'sirme. O'ytkeni Qudayın' Jaratqan İye sen baratug'ın ha'r bir jerde senin' menen birge boladı+.
10Solay etip, Eshua xalıq qadag'alawshılarına bılay dep buyırdı:+
11– Ordanı aralap shıg'ıp, xalıqqa mına buyrıqtı berin'ler: «O'zlerin'izge azıq-awqat tayarlan'lar. Sebebi Qudayın'ız Jaratqan İye sizlerge beretug'ın jerine kirip, onı menshik etip iyelew ushın, u'sh ku'nnen son', İordan da'ryasın kesip o'tesizler».
12Al Eshua Ruben ha'm Gad urıwları menen Menashshe urıwının' yarımına bılay dedi:
13– Jaratqan İyenin' qulı Muwsanın': «Qudayın'ız Jaratqan İye bul jerdi sizlerge berip, sizlerdi tınıshlıqqa eristiredi», – degen so'zlerin eske tu'sirin'ler. 14Sizlerdin' hayalların'ız, balaların'ız ha'm malların'ız usı jerde, yag'nıy İordan da'ryasının' shıg'ısında, Muwsanın' sizlerge bergen jerinde qalsın. Biraq sizler, yag'nıy pu'tkil jawıngerler qurallanıp, tuwısqanların'ızdan aldın da'ryanı kesip o'tin'ler ha'm olarg'a ja'rdem berin'ler+. 15Jaratqan İye sizlerdi tınıshlıqqa eristirgeni sıyaqlı, olardı da tınıshlıqqa eristiredi. Olar Qudayın'ız Jaratqan İyenin' beretug'ın jerin mu'lik etip alg'annan son', sizler de mu'lik etip alg'an jerlerin'izge, Jaratqan İyenin' qulı Muwsanın' İordan da'ryasının' shıg'ısındag'ı sizlerge bergen jerine qaytıp, usı jerge ornalasın'lar+.
16Olar Eshuag'a bılay dep juwap berdi:
– Bizlerge buyırg'anların'nın' ha'mmesin orınlaymız. Qay jerge jibersen' de, baramız. 17Ha'r bir na'rsede Muwsanın' so'zine boysıng'anımız sıyaqlı, senin' so'zin'e de boysınamız. Muwsa menen birge bolg'an Qudayın' Jaratqan İye senin' menen de birge bolsın. 18So'zin'e qarsı shıqqan ha'm qanday da bir buyrıg'ın'a boysınbag'an adamg'a o'lim jazası beriledi. Tek sen ku'shli ha'm ma'rt bol.
21Nun ulı Eshua Shittimnen jasırın tu'rde eki jansızdı jiberip atırıp, olarg'a: «Barıp, Kenaan jerin, a'sirese Erixonı ko'zden o'tkizin'ler», – dedi. Solay etip, jansızlar jolg'a shıg'ıp, Raxab degen buzıq hayaldın' u'yine keldi ha'm sol jerde qonıp qaldı+.
2Sonda Erixo patshasına: «Elimizdi ko'zden o'tkiziw ushın, usı tu'ni İzrail xalqınan adamlar keldi», – degen xabar jetti. 3Sonlıqtan Erixo patshası Raxabqa: «Senin' u'yin'e kelgen sol adamlardı shıg'arıp ber. Sebebi olar elimizdi ko'zden o'tkiziw ushın kelgen», – degen xabar jolladı. 4Al eki adamdı jasırıp qoyg'an Raxab: «Sol adamlardın' mag'an kelgeni ras. Biraq men olardın' qay jerli ekenin bilmegen edim. 5Gewgim tu'spesten burın, qala da'rwazası jabılayın dep atırg'anda, olar shıg'ıp ketti. Olardın' qay jaqqa ketkenin bilmeymen. İzlerinen da'rhal ketsen'iz, jetip alasızlar», – dedi+. 6Negizinde hayal sol adamlardı tamnın' to'besine shıg'arıp, ol jerge jayıp qoyılg'an zıg'ır bawlarının' astına jasırg'an edi. 7Al patshanın' adamları bolsa, jansızlardı İordan da'ryasın kesip o'tetug'ın jerge qaray quwıp ketti. Olar qaladan shıg'ıwdan-aq, qala da'rwazası jabıldı+.
8Tamnın' to'besindegi adamlar jatpay turıp, hayal olardın' janına bardı da, 9olarg'a bılay dedi:
– Jaratqan İyenin' bul eldi sizlerge bergenin bilemen. Bizlerdi sizler sebepli qorqınısh biyledi. Elde jasaytug'ın ha'r bir adamnın' ruwxı tu'sip ju'r+. 10O'ytkeni sizler Mısırdan shıqqanın'ızda, Jaratqan İyenin' Qamıs ten'izin aldın'ızda qalay qurg'atıp taslag'anın, İordan da'ryasının' arg'ı jag'ındag'ı amorlardın' eki patshası Sixon menen Ogqa sizler neler islegenin'izdi, olardı qalayınsha pu'tkilley qırıp taslag'anın'ızdı esitken edik+. 11Bulardı esitkenimizde, ruwxımız tu'sip ketti. Sizlerden qorqqanımızdan, hesh kimde hal-da'rman qalmadı. Sebebi sizlerdin' Qudayın'ız Jaratqan İye – joqarıdag'ı aspanda da, to'mendegi jer ju'zinde de Quday+. 12-13Sizlerge jaqsılıq etkenim sıyaqlı, sizler de menin' u'y-ishime jaqsılıq etetug'ının'ızg'a Jaratqan İye haqı ant ishin'ler. Ata-anamdı, ag'a-inilerimdi, apa-sin'lilerimdi ha'm olardın' u'y-ishlerin o'limnen saqlap, ha'mmemizdi aman qaldıratug'ının'ızdı bildiretug'ın isenimli bir belgi berin'ler+. 14Adamlar og'an:
– Eger bul isimizdi a'shkara qılmasan'ız, bizler sizler ushın janımızdı beriwge tayarmız. Jaratqan İye bul jerdi bizlerge bergeninde, sag'an jaqsılıq islep, sadıqlıq ko'rsetemiz, – dedi+.
15U'yi qala diywalında jaylasqanlıqtan, Raxab adamlardı arqan menen a'ynekten to'menge tu'sirdi de,+ 16olarg'a:
– İzin'izden quwıp ketken adamlar sizlerge dus kelip qalmawı ushın, tawg'a shıg'ın'lar. Olar izlerine qaytıp ketkenge deyin, u'sh ku'n sol jerde jasırınıp turın'lar. Son'ınan jolın'ızdı dawam etersizler, – dedi. 17Sol adamlar Raxabqa bılay dedi:
– Bizler ishtirgen antın'da turıwımız ushın mına na'rseni islewin' sha'rt: 18Usı elge kirgenimizde, mına qırmızı arqandı bizlerdi tu'sirip jibergen a'ynegin'e baylap qoy. Son'ınan ata-anan'dı, tuwısqanların'dı ha'm a'ken'nin' pu'tkil xojalıg'ın janın'a, o'z u'yin'e jıyna. 19Senin' u'yin'nin' qapısınan sırtqa shıqqan adam o'z bası ushın o'zi juwap beredi. Bunday adam ushın bizler juwapker emespiz. Biraq eger senin' menen birge u'yin'de bolg'an bir adam ja'bir ko'rse, onın' o'limine bizler juwapker bolamız. 20Degen menen, islerimizdi a'shkara qılsan', onda bizler sen ishtirgen anttan azat bolamız.
21Hayal olarg'a:
– Aytqanın'ızday bolsın, – dedi ha'm olardı jolg'a shıg'arıp salg'annan son', qırmızı arqandı a'ynekke baylap qoydı.
22Adamlar ol jerden ketip, tawg'a shıqtı ha'm izlerinen quwg'anlar qaytıp ketkenshe, sol jerde u'sh ku'n qaldı. Olardın' izinen quwg'anlar barlıq jerden olardı izlese de, taba almadı. 23Eki adam izine qaytıw ushın tawdan tu'sti de, da'ryanı kesip o'tip, Nun ulı Eshuanın' janına bardı ha'm baslarınan o'tken ha'mme na'rseni aytıp berdi. 24Olar Eshuag'a: «Jaratqan İye haqıyqattan da bul pu'tkil jerdi bizlerdin' qolımızg'a tapsırıptı. Ol jerde jasaytug'ın ha'r bir adam bizlerden qorqıp, ruwxı tu'sip ju'r eken», – dedi.
31Eshua tan' azannan turdı da, pu'tkil İzrail xalqı menen birlikte Shittimnen jolg'a shıg'ıp, İordan da'ryasına keldi. Olar da'ryanı kesip o'tpey, sol jerde tu'nedi+. 2U'shinshi ku'nnin' son'ında ordanı bastan-ayaq aylanıp shıqqan qadag'alawshılar 3xalıqqa bılay dep buyırdı: «Lebiyli ruwxaniyler Quday İyen'izdin' Kelisim sandıg'ın ko'terip baratırg'anın ko'rgenin'izde, sizler de ornın'ızdan qozg'alıp, sandıqtın' izine erin'ler+. 4Solay etip, sizler qaysı ta'repke baratug'ının'ızdı bilip alasızlar. Sebebi sizler aldın bul joldan hesh qashan ju'rip ko'rmegensizler. Biraq Kelisim sandıg'ına jaqınlaspan'lar. Sandıq penen sizlerdin' aran'ızda eki mın' shıg'anaq qashıqlıq bolsın».
5Eshua xalıqqa:
– O'zlerin'izdi pa'klen'ler. O'ytkeni Jaratqan İye erten' aran'ızda a'jayıp isler isleydi, – dedi.
6Al ruwxaniylerge:
– Kelisim sandıg'ın ko'terip, xalıqtın' aldında ju'rin'ler, – dedi. Solay etip, ruwxaniyler sandıqtı ko'terip, xalıqtın' aldında ju'rip ketti+.
7Sol arada Jaratqan İye Eshuag'a bılay dedi:
– Men Muwsa menen birge bolg'anım sıyaqlı, senin' menen de birge ekenimdi olar tu'siniwi ushın, bu'ginnen baslap seni pu'tkil İzrail xalqının' ko'z aldında ma'rtebeli qılaman. 8Sen Kelisim sandıg'ın ko'tergen ruwxaniylerge: „İordan da'ryasının' jag'asına barg'anın'ızda, suwg'a ayaq basıp, toqtap turın'lar“, – dep buyrıq ber.
9Eshua İzrail xalqına: «Jaqınıraq kelip, Qudayın'ız Jaratqan İyenin' so'zlerin tın'lan'lar», – dep bolıp, so'zin bılay dawam etti: 10«Tiri Qudaydın' aran'ızda ekenin, Onın' kenaan, xett, xiw, periz, girgash, amor ha'm ebus xalıqların aldın'ızdan so'zsiz quwıp jiberetug'ının mınadan bilip alasızlar:+ 11mine, pu'tkil jer ju'zi İyesinin' Kelisim sandıg'ı sizlerden aldın İordan da'ryasınan o'tedi+. 12Endi o'zlerin'izge ha'r bir urıwdan bir adamnan, yag'nıy İzrail urıwlarınan on eki adamdı saylap alın'lar+. 13Pu'tkil jer ju'zinin' İyesi bolg'an Jaratqan İyenin' sandıg'ın ko'tergen ruwxaniyler İordan da'ryasına ayaq basqanda, joqarıdan aqqan suwlar toqtap, bir jerge toplanadı»+.
14Xalıq İordan da'ryasınan o'tiw ushın tu'negen jerinen jolg'a shıqtı. Kelisim sandıg'ın ko'tergen ruwxaniyler aldında ju'rip baratır edi. 15İordan da'ryası jıyın-terim waqtında tasıp, ka'narınan shıg'ıp ketetug'ın edi. Sonda sandıqtı ko'tergen ruwxaniyler da'ryanın' jag'asına barıp, suwg'a ayaqların tiygiziwden-aq,+ 16joqarıdan aqqan suwlar toqtap, ju'da' uzaqlarda, Saretang'a jaqın bolg'an Adam qalasında toplanıp, joqarılay basladı. Al İordan tegisligindegi ten'izge, yag'nıy O'li ten'izge aqqan da'ryanın' qalg'an suwları bolsa, pu'tkilley toqtap qaldı. Xalıq da'ryanı Erixonın' qarsı aldınan kesip o'tti+. 17Pu'tkil xalıq da'ryadan o'tip bolg'ansha, Jaratqan İyenin' Kelisim sandıg'ın ko'tergen ruwxaniyler da'ryanın' qurg'ap qalg'an ultanının' ortasında qozg'almay turdı. Solay etip, pu'tkil İzrail xalqı da'ryanın' qurg'ap qalg'an ultanı arqalı o'tti+.
41Pu'tkil xalıq İordan da'ryasınan o'tip bolg'annan son', Jaratqan İye Eshuag'a bılay dedi:
2– Xalıq ishinen on eki adamdı, yag'nıy ha'r urıwdan bir adamnan saylap alın' da, 3olarg'a bılay dep buyırın'lar: «Bul jerden, İordan da'ryasının' ortasınan, anıq ruwxaniylerdin' ayaqları turg'an jerden on eki tas alın'lar. Bul taslardı o'zlerin'iz benen birge alıp, tu'neytug'ın jerin'izge aparıp qoyın'lar»+.
4Solay etip, Eshua İzraildın' ha'r bir urıwınan o'zi saylap alg'an on eki adamdı shaqırıp alıp, 5olarg'a bılay dep buyırdı:
– Da'ryanın' ortasına, Qudayın'ız Jaratqan İyenin' sandıg'ının' aldı betine barıp, İzrail xalqının' urıw sanına qaray ha'r birin'iz iynin'izge bir tastan ko'terip alın'lar. 6Olar sizler ushın belgi boladı. Balaların'ız keleshekte: «Bul taslar neni an'latadı?» – dep sorag'anda,+ 7olarg'a: «İordan da'ryasının' suwları Jaratqan İyenin' Kelisim sandıg'ının' aldında aqpay qaldı. Kelisim sandıg'ı da'ryadan o'tip atırg'anda, ag'ıp turg'an suwlar toqtap qaldı. Bul taslar İzrail xalqı ushın sol waqıyadan ma'n'gige estelik boladı», – deysizler.
8İzraillılar Eshuanın' buyrıg'ın orınladı. Jaratqan İyenin' Eshuag'a aytqanınday, İzrail urıwlarının' sanına qaray İordan da'ryasının' ortasınan alıng'an on eki tastı olar o'zleri tu'negen jerge alıp kelip, sol jerge qoydı. 9Eshua İordan da'ryasının' ortasına, Kelisim sandıg'ın ko'tergen ruwxaniyler turg'an jerge basqa on eki tas ornattı. Bul taslar bu'gin de sol jerde tur.
10Solay etip, Jaratqan İyenin' xalıqqa jetkiziw ushın Eshuag'a buyırg'an ha'r bir na'rsesi orınlanıwg'a deyin, sandıqtı ko'tergen ruwxaniyler İordan da'ryasının' ortasında turdı. Ha'r bir na'rse Muwsanın' Eshuag'a buyırg'anınday etip islendi. Xalıq da'ryadan asıg'ıslıq penen o'tti. 11Pu'tkil xalıq da'ryadan o'tkennen keyin, Jaratqan İyenin' sandıg'ın ko'tergen ruwxaniyler de xalıqtın' ko'z aldında da'ryadan o'tti. 12Ruben ha'm Gad urıwları menen Menashshe urıwının' yarımı Muwsanın' o'zlerine buyırg'anı sıyaqlı qural asınıp, İzrail xalqının' aldında da'ryadan kesip o'tti+. 13Usı ta'rizde qırıq mın'g'a shamalas qurallı adamlar urısıw ushın Jaratqan İyenin' aldında Erixo tegisligine o'tti.
14Jaratqan İye sol ku'ni Eshuanı pu'tkil İzrail xalqının' ko'z aldında ma'rtebeli qıldı. Muwsag'a o'miri boyı qanday hu'rmet ko'rsetilgen bolsa, Eshuag'a da sonday hu'rmet ko'rsetile basladı.
15Jaratqan İye Eshuag'a:
16– Kelisim sandıg'ın ko'tergen ruwxaniylerge İordan da'ryasınan shıg'ıwdı buyır, – dedi.
17Eshua ruwxaniylerge:
– İordan da'ryasınan shıg'ın'lar, – dep buyırdı. 18Jaratqan İyenin' Kelisim sandıg'ın ko'tergen ruwxaniyler İordan da'ryasının' ortasınan shıg'ıp, jag'ag'a ayaq basıwdan-aq, da'ryanın' suwları burıng'ıday jiyeklerinen tasıp ag'a basladı.
19Xalıq birinshi aydın' onınshı ku'ni İordan da'ryasınan o'tip, Gilgalg'a, Erixonın' shıg'ıs shegarasına ornalastı. 20Eshua İordannan alıng'an on eki tastı Gilgalg'a ornattı. 21Son'ınan ol İzrail xalqına bılay dedi:
– Keleshekte sizlerdin' urpaqların'ız o'z a'kelerinen: «Bul taslar neni an'latadı?» – dep sorasa, 22olarg'a İzrail xalqının' İordan da'ryasının' qurg'ap qalg'an ultanı arqalı o'tkenin aytın'. 23Qudayın'ız Jaratqan İye Qamıs ten'izin bizler o'tip bolaman degenshe, qalay qurg'atıp taslag'an bolsa, İordan da'ryasın da sizler o'tip bolaman degenshe, solay qurg'atıp taslag'anın tu'sindirin'+. 24Ol bulardı jer ju'zindegi barlıq xalıqlar Jaratqan İyenin' qanshelli qu'diretli ekenin biliwi ushın ha'm sizler de ba'rqulla Qudayın'ız Jaratqan İyeden qorqıwın'ız ushın isledi+.
51Jaratqan İyenin' İordan da'ryasının' suwların izraillılardın' aldında, olar o'tip bolaman degenshe, qalay qurg'atıp taslag'anın İordannın' batıs ta'repindegi amor patshaları ha'm Jer Orta ten'izi jag'asındag'ı kenaan patshaları esitkende, ruwxları tu'sti. İzraillılardan qorqqanınan, hesh kimde hal-da'rman qalmadı.
2Sol waqıtta Jaratqan İye Eshuag'a:
– Tastan pıshaqlar islep, izraillılardı burıng'ıday su'nnet et, – dedi.
3Solay etip, Eshua tastan pıshaqlar islep, izraillılardı Aralot* to'beshiginde su'nnet etti.
4Bunı islegeninin' sebebi mınaw edi: Mısırdan shıqqanlardın' ha'mmesi, urısqa jaramlı bolg'an barlıq er adamlar Mısırdan shıqqannan son', sho'lde ju'rgende o'lip ketken edi+. 5Mısırdan shıqqan barlıq er adamlar su'nnet etilgen edi. Biraq Mısırdan shıqqannan keyin sho'lde ju'rgen waqıtta tuwılg'an er adamlardın' hesh biri su'nnet etilmegen edi. 6Mısırdan shıqqanda urısqa jaramlı bolg'anlardın' ha'mmesi o'lip bolg'ansha, izraillılar sho'lde qırıq jıl gezip ju'rdi. Sebebi olar Jaratqan İyenin' so'zin tın'lamag'an edi. Jaratqan İye olarg'a: «Men ata-babaların'ızg'a wa'de etip, sizlerge beremen degen su't ha'm pal ag'ıp turg'an jerdi sizler ko'rmeysizler», – dep ant ishken edi+. 7Jaratqan İye olardın' ornına balalarına o'mir berdi. Su'nnet etilmegen bul balalardı Eshua su'nnet etti. O'ytkeni olar jolda su'nnet etilmegen edi+. 8Barlıq er adamlar su'nnet etilgennen son', ta'wir bolg'ansha, ordadag'ı o'z orınlarında qaldı.
9Sonda Jaratqan İye Eshuag'a:
– Mısırda sizlerde bolg'an masqarashılıqtı bu'gin alıp tasladım, – dedi. Sonlıqtan sol jer bu'gin de Gilgal* dep ataladı+.
10Gilgalda Erixo tegisligine orda qurg'an İzrail xalqı aydın' on to'rtinshi ku'ni keshte Qutqarılıw bayramın* bayramladı+. 11Bir ku'n dawam etken bayramnan son', olar eldin' zu'ra'a'tinen ashıtqısız nan ha'm quwırmash jedi. 12Olar sol eldin' zu'ra'a'tinen jey basladı ha'm erten'ine mannanın' jawıwı pu'tkilley toqtadı. İzraillılar sol jılı Kenaan elinin' zu'ra'a'ti menen azıqlandı+.
13Eshua Erixo qalasına jaqın jerde bolg'anda, basın ko'terip qarap, aldında qılısh uslap turg'an bir adamdı ko'rdi. Eshua og'an jaqınlasıp:
– Sen bizler ta'reptin' adamımısan' yamasa dushpan ta'reptin' be? – dep soradı+.
14Sol adam og'an:
– Hesh ta'reptin' de emes. Men Jaratqan İyenin' a'skerlerinin' sa'rka'rdasıman. Mine, Men keldim, – dedi.
Sol waqıtta Eshua et-betinen jerge jıg'ılıp, og'an tabındı da:
– Mırzam, qulın'ızg'a aytatug'ın qanday so'zin'iz bar? – dep soradı.
15Jaratqan İyenin' a'skerlerinin' sa'rka'rdası Eshuag'a:
– Ayaq kiyimin'di shesh. O'ytkeni sen turg'an jer – muxaddes, – dedi. Eshua aytılg'andı orınladı+.
16İzraillılar sebepli, Erixo qalasının' da'rwazaları tas qılıp jabılg'an edi. Ol arqalı hesh kim kirmedi de, shıqpadı da.
61Sonda Jaratqan İye Eshuag'a bılay dedi:
– Men Erixo qalasın, onın' patshasın ha'm jawıngerlerin sag'an ta'slim qılaman. 2Sen pu'tkil a'skerlerin' menen birge altı ku'n dawamında qala do'geregin ku'nine bir ma'rtebe aylanıp shıg'ıwın' kerek. 3Ka'rnay ko'tergen jeti ruwxaniy sandıqtın' aldında ju'rsin. Jetinshi ku'ni qalanın' do'geregin jeti ma'rtebe aylanın'lar ha'm sonda ruwxaniyler ka'rnayların shertsin. 4Ruwxaniylerdin' ka'rnaylardı uzaq sozıp shertkenin esitkenin'izde, pu'tkil xalıq ba'lent dawıs penen baqırsın. Sonda qalanın' diywalları qulap tu'sedi ha'm ha'r bir adam turg'an jerinen tuwrı qalag'a kiredi+.
5Nun ulı Eshua ruwxaniylerdi shaqırıp alıp, olarg'a:
– Kelisim sandıg'ın ko'terin'ler. Jeti ruwxaniy qollarına ka'rnaylardı alıp, Jaratqan İyenin' sandıg'ının' aldında ju'rsin, – dedi. 6Son'ınan xalıqqa:
– Alg'a ju'rin'ler, qalanın' do'geregin aylanıwdı baslan'lar. Qurallı adamlar Jaratqan İyenin' sandıg'ının' aldında ju'rsin, – dedi.
7Eshua bul so'zlerdi xalıqqa aytıp bolg'annan son', ka'rnaylardı ko'tergen jeti ruwxaniy ka'rnaylardı shertip, Jaratqan İyenin' aldında alg'a ju're basladı. Olardın' izinen Jaratqan İyenin' Kelisim sandıg'ı alıp ju'rildi. 8Qurallang'an adamlar ka'rnay shertken ruwxaniylerdin' aldında, al artta kiyatırg'anlar sandıqtın' izinen ju'rip kiyatır edi. Sol waqıtta ka'rnaylar da u'zliksiz shertilip turdı. 9Sonda Eshua xalıqqa:
– Baqırman'lar, seslerin'izdi shıg'arman'lar. Men: «Baqırın'lar», – demegenimshe, awzın'ızdan birde bir so'z shıqpasın. Buyrıg'ımdı esitken waqtın'ızda, baqırın'lar, – dep buyırdı.
10Solay etip, olar Jaratqan İyenin' sandıg'ın ko'terip, qala a'tirapın bir ma'rtebe aylandı. Keyin ordag'a kelip, sol jerde tu'nedi.
11Erten'ine azanda Eshua erte oyandı ha'm ruwxaniyler Jaratqan İyenin' sandıg'ın ko'terdi. 12Ka'rnaylardı ko'tergen jeti ruwxaniy Jaratqan İyenin' sandıg'ının' aldında ka'rnaylardı shertip ju'rdi. Qurallang'an adamlar olardın' aldında, al artta kiyatırg'anlar sandıqtın' izinde ju'rdi. Sol waqıtta ka'rnaylar u'zliksiz shertilip turdı. 13Solay etip, olar ekinshi ku'ni de qala a'tirapın bir ma'rtebe aylanıp, ordag'a qaytıp keldi. Olar bul isti altı ku'n ta'kirarladı.
14Jetinshi ku'ni olar erte, jan'a tan' atqanda turıp, qala a'tirapın anıq sol ta'rizde jeti ma'rtebe aylanıp shıqtı. Olar tek sol ku'ni g'ana qala a'tirapın jeti ma'rtebe aylanıp shıqtı. 15Ruwxaniyler jetinshi aylanbada ka'rnayların shertkende, Eshua xalıqqa bılay dedi:
– Baqırın'lar! Jaratqan İye qalanı sizlerge berdi! 16Qala ha'm onın' ishindegi ha'r bir na'rse Jaratqan İyege bag'ıshlanıp, joq qılınsın. Tek bizler jibergen jansızlardı jasırıp qalg'an buzıq hayal Raxab ha'm onın' u'yindegiler g'ana aman qaladı+. 17Abaylan'lar, bag'ıshlang'an na'rselerge qol tiygizben'ler. Sol na'rselerdi bag'ıshlap bolıp, keyin olardan alsan'ız, sizler İzraildın' ordasın qırg'ıng'a ushıratıp, ba'lege duwshar qılasız+. 18Pu'tkil gu'mis, altın, mıs ha'm temir na'rseler Jaratqan İyege bag'ıshlang'an bolıp, olar Jaratqan İyenin' qaznasına tu'sedi.
19Solay etip, ruwxaniyler ka'rnayların shertti. Xalıq bul dawıstı esitiwden, qattı baqırıstı ha'm diywallar qulap tu'sti. Ha'r bir adam turg'an jerinen tuwrı qalag'a kirdi ha'm onı qolg'a kirgizdi+. 20Olar erkek ha'm hayallardı, jas ha'm g'arrılardı, iri ha'm mayda mallardı, esheklerdi, qaladag'ı ha'mme tiri jandı qılıshtan o'tkizip, qırıp tasladı+.
21Eshua usı jerge jansız bolıp kelgen eki adamg'a:
– Sol buzıq hayaldın' u'yine barın'lar. Ant ishkenin'izdey, hayaldı ha'm onın' pu'tkil jaqınların sırtqa alıp shıg'ın'lar, – dedi.
22U'yge kirgen jas jansızlar Raxabtı, onın' ata-anasın, ag'a-inilerin, ag'ayinlerin ha'm onın' u'yindegi ha'mme adamlardı alıp shıg'ıp, İzraildın' ordasının' janına a'keldi+. 23Son'ınan olar qalanı ishindegileri menen birlikte jag'ıp jiberdi. Tek gu'mis, altın, mıs ha'm temir na'rselerdi Jaratqan İyenin' U'yinin' qaznasına saldı. 24Eshua buzıq hayal Raxabtı, onın' a'kesinin' u'y-ishin ha'm jaqınların tiri qaldırdı. Eshuanın' Erixonı ko'zden o'tkizip keliw ushın jibergen jansızların jasırıp qalg'an Raxab bu'gin de izraillılardın' arasında jasamaqta+.
25Bunnan son', Eshua bılay dep g'arg'ıs ja'riyaladı:
– Bul qalanı, yag'nıy Erixo qalasın qaytadan tiklewge ha'reket etken adam Jaratqan İyenin' g'arg'ısına ushırasın. Sol adam qalanın' tiykarın o'zinin' tun'g'ısh ulının' u'stine saladı, al qala da'rwazasın genje ulının' u'stine quradı+.
26Jaratqan İye Eshua menen birge edi ha'm Eshuanın' dan'qı eldin' ha'mme jerine jayıldı.
71Degen menen, izraillılar bag'ıshlang'an na'rselerge qıyanet isledi. Yahuda urıwınan bolg'an Zeraxtın' shawlıg'ı, Zabdiydin' aqlıg'ı, Karmiydin' ulı Axan bag'ıshlang'an na'rselerdin' ayırımların alg'anlıqtan, Jaratqan İyenin' izraillılarg'a qa'ha'ri keldi+.
2Eshua Erixodan Beyt-Eldin' shıg'ısında, Beyt-Awenge jaqın jerde jaylasqan Ay qalasına adamlardı jiberip atırıp, olarg'a:
– Barıp, eldi ko'zden o'tkizin'ler, – dedi.
Adamlar barıp, Ay qalasın ko'zden o'tkizdi. 3Keyin olar Eshuanın' qasına qaytıp kelip, og'an:
– Pu'tkil xalıqtın' ol jerge barıp, a'were bolıwının' ha'jeti joq. Sanı jag'ınan az bolg'an Ay qalasının' xalqın jen'iwge eki-u'sh mın' adam jetkilikli, – dedi.
4Solay etip, u'sh mın'g'a jaqın izraillılar qalag'a qaray ju'ris qıldı. Biraq olar Ay xalqınan qasha basladı+. 5Ay xalqı izraillılardı qala da'rwazasınan Shebarimge deyin quwıp, olardı to'beshikten tu'serlikte qırıp basladı ha'm olardın' shama menen otız altı adamın o'ltirdi. Bunnan qorqqanınan izraillılardın' ruwxları tu'sip, ju'rekleri suwladı.
6Sonda Eshua kiyimlerin jırtıp, İzraildın' aqsaqalları menen birlikte baslarına topıraq shashtı ha'm Jaratqan İyenin' sandıg'ının' aldında et-betinen jerge jıg'ılıp, keshke deyin sol awhalda jattı+. 7Son'ınan Eshua bılay dedi:
– O, Quday İye, Sen bizlerdi amorlarg'a ta'slim etip, joq qılıw ushın İordan da'ryasınan o'tkizgen be edin'? Qa'nekey, da'ryanın' arg'ı ta'repinde qalsaq edi!+ 8O, İyemiz, İzrail xalqı dushpanlarınan qashqannan son', men ne ayta alaman? 9Kenaanlılar ha'm usı jerde jasaytug'ın basqa xalıqlar bunı esitkende, a'tirapımızdı qorshap alıp, atımızdı jer ju'zinen joq qıladı. Sonda Sen O'zin'nin' ullı atın'dı saqlap qalıw ushın ne isleyjaqsan'+?
10Jaratqan İye Eshuag'a bılay dedi:
– Ornın'nan tur! Nege bulay et-betin'nen jerge jıg'ılıp jatırsan'? 11İzraillılar gu'na islep, Menin' olarg'a orınlan' dep buyırg'an kelisimimdi buzdı. Olar bag'ıshlang'an na'rselerdin' bir bo'legin urladı ha'm aldap, o'z zatlarının' arasına jasırdı. 12Sol sebepli, endigiden bılay izraillılar dushpanlarına qarsı tura almaydı, olar artqa qaytıp, dushpanlarının' aldına tu'sip qashadı. Sebebi olar joq qılınıw jazasına tartılg'an. Sizler o'zlerin'izdegi bag'ıshlang'an na'rselerdi joq etpesen'iz, Men artıq sizler menen birge bolmayman+. 13Bar, sen xalıqtı pa'kle ha'm olarg'a bılay de: «Erten'gi ku'n ushın o'zlerin'izdi pa'klen'ler. O'ytkeni İzraildın' Qudayı Jaratqan İye: „Ha'y, İzrail, sizlerdin' aran'ızda bag'ıshlang'an na'rseler bar. Sol na'rselerdi joq etpegenin'izshe, dushpanların'ızg'a qarsı tura almaysızlar“, – deydi. 14Tan' atqanda, sizler urıw-urıw bolıp dizilip, gezek penen aldıg'a shıg'asızlar. Jaratqan İyenin' ko'rsetken urıwı tiyre-tiyre bolıp aldıg'a shıg'adı. Son' Jaratqan İye ko'rsetken tiyre xojalıqları menen birme-bir aldıg'a shıg'adı. Keyin Jaratqan İye ko'rsetken xojalıqtın' er adamları aldıg'a shıg'adı+. 15Bag'ıshlang'an na'rselerdi aldı dep ko'rsetilgen adam o'zine tiyisli ha'r bir na'rse menen birlikte jag'ıp jiberiledi. Sebebi ol adam Jaratqan İyenin' kelisimin buzıp, İzrailda jerkenishli gu'na isledi».
16Tan' azannan turg'an Eshua İzrail xalqın urıw boyınsha aldıg'a shıg'ardı. Sonda olardın' ishinen Yahuda urıwı ko'rsetildi. 17Yahuda tiyreleri aldıg'a shıg'arılg'anda, Zerax tiyresi ko'rsetildi. Zerax tiyresi xojalıqları menen aldıg'a shıg'arılg'anda, Zabdiy xojalıg'ı ko'rsetildi+. 18Zabdiy xojalıg'ının' er adamları aldıg'a shıg'arılg'anda, Yahuda urıwınan Zeraxtın' shawlıg'ı, Zabdiydin' aqlıg'ı, Karmiydin' ulı Axan ko'rsetildi.
19Sonda Eshua Axang'a:
– Ulım! İzraildın' Qudayı Jaratqan İyenin' hu'rmetin ornına qoy ha'm Onın' ullılıg'ın ta'n alıp, haqıyqatın ayt, ne isledin'? Mennen jasırma, – dedi+.
20Axan Eshuag'a bılay dedi:
– Durıs, men İzraildın' Qudayı Jaratqan İyege qarsı gu'na isledim. Men mına isti qılg'an edim:+ 21oljalardın' ishinde Shınardan a'kelingen sulıw bir shapan, eki ju'z shekel gu'mis, eliw shekel awırlıg'ında bir altın quymanı ko'rgenimde ha'wesim kelip, olardı aldım. Gu'misti en' astına salıp, olardın' ha'mmesin shatırımnın' ishine, jerge jasırdım+.
22Eshua jibergen adamlar da'rhal shatırg'a qaray juwırıp ketti. Olar sol jerge ko'milgen zatlardı taptı. Gu'mis en' astına ko'milgen eken. 23Olar bul na'rselerdin' ha'mmesin shatırdan aldı da, Eshuag'a ha'm İzrail xalqına a'kelip berip, Jaratqan İyenin' aldına qoydı.
24Eshua ha'm pu'tkil İzrail xalqı Zerax ulı Axandı, gu'misti, altın quymanı, shapandı, Axannın' ul-qızların, iri ha'm mayda malların, esheklerin, onın' shatırın ha'm shatırının' ishindegi barlıq zatların Axor oypatlıg'ına apardı.
25Eshua Axang'a:
– Sen nege bizlerdi bul ba'lege jolıqtırdın'? Jaratqan İye bu'gin o'zin'di ba'lege jolıqtıradı, – dedi.
Son'ınan pu'tkil İzrail xalqı Axan menen onın' xojalıg'ındag'ılardı tas boran qılıp o'ltirdi ha'm olardı otqa jag'ıp jiberdi. 26Keyin olar Axannın' u'stine u'lken tas u'yindisin u'ydi. Bul u'yindi bu'gin de bar. Solay etip, usı waqıyadan son', Jaratqan İyenin' qa'ha'ri basıldı. Sol jerdin' bu'gingi ku'nge deyin Axor* oypatlıg'ı dep atalıwının' ma'nisi usı+.
81Jaratqan İye Eshuag'a bılay dedi:
– Qorqpa ha'm qa'weterlenbe. Barlıq a'skerlerdi janın'a alıp, Ay qalasına ju'ris qıl. Mine, Ay patshasın, xalqın, qalasın ha'm onın' jerin sag'an ta'slim qıldım+. 2Erixo qalasına ha'm onın' patshasına ne islegen bolsan', Ay qalasına ha'm onın' patshasına da sonı isle. Biraq ondag'ı mal ha'm zatlardı olja etip alın'lar. Qalanın' art betine bekinis jasa+.
3Solay etip, Eshua barlıq a'skerler menen birlikte Ay qalasına ju'ris qılıwg'a tayarlandı. Ol tan'lag'an otız mın' ma'rt jawıngerdi tu'nde jolg'a atlandırıp atırıp, 4olarg'a bılay dep buyırdı:
– Endi sizler barıp, qalanın' art betindegi bekiniste jatın'lar. Qaladan onsha alıslap ketpen'ler. Ha'mmen'iz tayar bolıp turın'lar+. 5Men janımdag'ı adamlar menen birlikte qalag'a jaqınlasaman. Dushpan qaladan shıg'ıp, a'welgidey bizlerge qarsı kelgende, bizler olardan qashqanday bolıp,+ 6olardı qaladan uzaqlastırg'ansha izimizden ertip baramız. Olar bizlerdi burıng'ıday qashıp baratır dep oylaydı. Bizler olardan qashıp baratırg'anımızda, 7sizler bekiniste jatırg'an jerin'izden shıg'ıp, qalanı qolg'a kirgizesizler. Qudayın'ız Jaratqan İye ol jerdi sizlerge ta'slim etejaq. 8Qalanı qolg'a kirgizgenin'izden son', og'an ot berin'ler. Jaratqan İyenin' buyrıg'ı boyınsha ha'reket etin'ler. Minekey, menin' sizlerge buyrıg'ım usı.
9Son'ınan Eshua olardı jolg'a atlandırdı. Adamlar ketip, Beyt-El menen Ay qalasının' arasındag'ı, yag'nıy Ay qalasının' batıs ta'repindegi bekiniste jattı. Al Eshua bolsa, tu'ndi qalg'an adamlar menen birge o'tkizdi.
10Eshua tan' azannan turdı da, a'skerlerdi ko'zden o'tkerip, olardı sapqa turg'ızdı. Keyin o'zi ha'm İzraildın' aqsaqalları a'skerlerdin' aldına tu'sip, Ay qalasına qaray jolg'a shıqtı. 11Eshua ha'm onın' janındag'ı barlıq a'skerler qalag'a ju'ris qıldı. Olar jaqınlap barıp, qalanın' arqa ta'repine orda qurdı. Olar menen qalanın' arasında bir oypatlıq bar edi. 12Eshua bes mın'g'a shamalas adamg'a Beyt-El menen Ay qalası arasına, qalanın' batıs ta'repine bekinis qurg'ızdı. 13Son'ınan arqada orda qurg'anlar da, batısta bekiniste jatırg'anlar da urıs maydanına tu'siwge tayar turdı. Eshua sol tu'ni oypatlıqqa keldi.
14Bunı ko'rgende Ay patshası adamları menen izraillılarg'a qarsı urısıw ushın qaladan asıg'ıs tu'rde shıqtı. Eshua jobalastırg'anday olar İordan tegisliginin' janındag'ı bir jerge shıqtı. Degen menen, olar o'zlerine qarsı qalanın' artqı ta'repinde bekinis jasalg'anınan xabarsız edi. 15Eshua ha'm onın' janındag'ı izraillılar qala xalqınan jen'ilip atırg'anday bolıp, sho'lge qaray qasha basladı. 16Qaladag'ı pu'tkil xalıq izraillılardın' izinen quwıwg'a shaqırıldı. Olar Eshuanı quwa berip, qaladan uzaqlasıp ketti. 17İzraillılardı quwıwg'a Ay qalası menen Beyt-Elden bir adam qalmay shıqqan edi. Olar izraillılardı quwıwg'a shıg'ıp baratırıp, qalanı qorg'awsız, ashıq qaldırg'an edi.
18Sonda Jaratqan İye Eshuag'a:
– Qolın'dag'ı semserdi Ay qalasına qaray soz. Men sol jerdi sag'an ta'slim etip atırman, – dedi.
Eshua qolındag'ı semserdi tuwrı qalag'a qaray sozdı. 19Ol qolın sozıwdan-aq, bekiniste jatırg'anlar orınlarınan ushıp turıp, qalag'a kirdi. Olar qalanı qolg'a kirgizip, onı da'rhal jag'ıp jiberdi+.
20Ay qalasının' turg'ınları artına qarag'anda, janıp atırg'an qalanın' tu'tini aspang'a ko'terilip atırg'anın ko'rdi. Sho'lge qaray qashqan izraillılar artqa qaytıp, olarg'a hu'jim jasag'anda, olar tıg'ılarg'a tesik taba almay qaldı. 21Eshua ha'm onın' janındag'ı izraillılar bekiniste jatırg'anlardın' qalanı qolg'a kirgizgenin ha'm qaladan tu'tin shıg'ıp atırg'anın ko'rgende izge qaytıp, Ay xalqına qarsı hu'jim jasadı. 22Qalanı qolg'a kirgizgenler de hu'jimge o'tkende, qala xalqı eki jaqtan kelgen izraillılardın' ortasında qaldı. İzraillılar olardan aman qalg'anlardın' da, qashqanlardın' da birde birewin qaldırmay, ha'mmesin o'ltirdi+. 23Olar Ay patshasın tiriley tutqıng'a alıp, Eshuanın' aldına a'keldi+.
24Ay qalasınan shıg'ıp, qır dalada ha'm sho'lde o'zlerinin' izinen quwg'anlardın' ha'mmesin izraillılar qılıshtan o'tkizgennen son', qalag'a qaytıp kelip, sol jerde qalg'an adamlardı da qılıshtan o'tkizdi. 25Sol ku'ni pu'tkil Ay qalasının' xalqı, hayal-erkegi ha'mmesi bolıp on eki mın' adam o'ltirildi. 26Qala turg'ınlarının' ha'mmesin tolıq qırıp bolg'ansha, Eshua semser uslag'an qolın to'men tu'sirmedi. 27İzraillılar Jaratqan İyenin' Eshuag'a bergen buyrıg'ına qulaq asıp, tek qaladag'ı mallar menen zatlardı g'ana olja etip aldı. 28Son'ınan Eshua Ay qalasın jag'ıp jiberip, onı ma'n'gi qarabaqanag'a aylandırdı. Sol qala bu'gin de solay turıptı+. 29Eshua Ay qalasının' patshasın ag'ashqa ildirip qoyıp, onı keshke shekem sol jerde qaldırdı ha'm quyash batarda onın' o'li denesin ag'ashtan tu'sirtip, qala da'rwazasının' kirer awzına taslattı. Al onın' o'li denesinin' u'stine taslardı taslap, bir u'yindi isledi. Bul u'yindi bu'gin de bar+.
30Bunnan son', Eshua Ebal tawında İzraildın' Qudayı Jaratqan İyege arnap qurbanlıq ornın qurdı+. 31Bul orın Jaratqan İyenin' qulı Muwsanın' İzrail xalqına bergen buyrıg'ı boyınsha, Muwsanın' Nızam kitabında jazılg'anınday qılıp qurıldı. Yag'nıy, temir tiymegen ha'm jonılmag'an taslardan qurıldı. Ol jerde Jaratqan İyege arnap jandırılatug'ın qurbanlıqlar ha'm tatıwlıq qurbanlıqları berildi+. 32Muwsanın' İzrail xalqı aldında jazg'an Nızamının' ko'shirmesin Eshua sol jerdegi taslarg'a jazdı. 33Al pu'tkil izraillılar bolsa, aqsaqallar, qadag'alawshılar, qazılar ha'm kelgindi adamlar menen birlikte Jaratqan İyenin' Kelisim sandıg'ının' eki ta'repinde sandıqtı ko'tergen lebiyli ruwxaniylerge qarama-qarsı bolıp dizildi. Xalıqtın' birinshi yarımı Gerizzim tawı ta'repinde, ekinshi yarımı Ebal tawı ta'repinde turg'an edi. O'ytkeni Jaratqan İyenin' qulı Muwsa jarılqaw alıw ushın usı ta'rizde turıwdı aldın buyırg'an edi+. 34Keyin Eshua Nızam kitabında jazılg'anınday etip, jarılqaw ha'm g'arg'ıs so'zlerdin' barlıg'ın oqıdı+. 35Solay etip, Eshua pu'tkil İzrail ja'miyetinin', hayallardın', balalardın' ha'm xalıqtın' arasında bolg'an kelgindi adamlardın' aldında Muwsanın' buyrıqlarınan birde bir so'z qaldırmay oqıp berdi+.
91İordan da'ryasının' batıs ta'repinde, tawlı u'lkede, batıstag'ı taw eteklerinde ha'm Lebanong'a deyin sozılg'an Jer Orta ten'izi jag'asında jasaytug'ın barlıq patshalar: xett, amor, kenaan, periz, xiw ha'm ebus patshaları bolıp o'tken waqıyalardı esitkende, 2Eshuag'a ha'm İzrail xalqına qarsı urısıw ushın ha'mmesi bir jerge jıynaldı+.
3Al xiw xalqınan bolg'an Gibon qalasının' turg'ınları bolsa, Eshuanın' Erixo ha'm Ay qalalarına islegen islerin esitkende,+ 4hiyle qollanbaqshı boldı. Olar o'zlerin elshi qılıp ko'rsetip, esheklerine eski qaltalar, go'ne, jırtıq ha'm jamaw-jamaw sharap meslerin ju'kledi. 5Ayaqlarına eski ha'm jamalg'an ayaq kiyimler, u'stilerine go'ne-ko'ksi kiyimler kiydi. Olardın' dorbalarındag'ı nanlar kewip, qatıp qalg'an edi. 6Solay etip, sol adamlar Gilgaldag'ı ordag'a, Eshuanın' janına keldi. Olar Eshuag'a ha'm İzrail xalqına:
– Bizler bir uzaq elden keldik. Bizler menen kelisim du'ziwin'izdi qa'ler edik, – dedi+.
7Biraq izraillılar gibonlılarg'a:
– Sizler menen nege kelisim du'ziwimiz kerek eken? Mu'mkin, sizler bizlerge jaqın jerde jasaytug'ın shıg'arsız, – dedi. 8Olar Eshuag'a:
– Bizler senin' qulların'bız, – dedi.
Eshua olardan:
– Sizler kimsiz? Qayaqtan kiyatırsız? – dep soradı.
9Olar Eshuag'a bılay dedi:
– Qulların' bolg'an bizler bir uzaq elden keldik. Sebebi senin' Qudayın' Jaratqan İyenin' dan'qı tuwralı esitken edik. Bizler Quday haqqında ha'mme na'rseden: Onın' Mısırda islegen ha'r bir isinen,+ 10İordan da'ryasının' arg'ı jag'ındag'ı amorlardın' eki patshasına, yag'nıy Xeshbon patshası Sixong'a ha'm Ashtarotta hu'kimdarlıq etken Bashan patshası Ogqa neler islegeninen de xabarımız bar+. 11Sonlıqtan aqsaqallarımız ha'm elimizdin' barlıq xalqı bizlerge bılay degen edi: «Janın'ızg'a azıq-awqat alıp, olardı qarsı alıw ushın shıg'ın'lar ha'm olarg'a: „Bizler sizlerdin' qulların'ızbız. Bizler menen kelisim du'ziwin'izdi qa'leymiz“, – den'ler». 12Bizler sizlerge keliw ushın jolg'a shıqqan ku'nimizde, azıq ushın u'yimizden alg'an bul nanlarımız ıssı edi. Endi qaran'lar, olar kewip, qatıp qalg'an. 13Sharap toltırılg'an mına mesler de taza edi. Mine, olardın' qalay jırtılıp qalg'anına qaran'lar. Ko'p jol basıp o'tkenimiz sebepli, kiyim-kenshegimiz ha'm ayaq kiyimimiz de tozıp qaldı.
14İzraillılar Jaratqan İye menen ken'espesten, gibonlılardın' azıqlarınan alıp, tatıp ko'rdi+. 15Eshua olardı aman qaldıratug'ınına so'z berip, olar menen paraxatshılıq kelisimin du'zdi. Ja'miyet basshıları da kelisimge sadıq qalatug'ınına ant ishti+. 16Degen menen, kelisim du'zilgeninen keyin u'sh ku'n o'tkende, olar gibonlılardın' jaqın jerde, o'zlerinin' arasında jasaytug'ının bildi. 17O'ytkeni izraillılar jolg'a shıg'ıp, u'sh ku'nnen keyin olardın' Gibon, Kefira, Beerot ha'm Kiryat-Yarim degen qalalarına kelgen edi+. 18Biraq izraillılar olarg'a shabıwıl jasamadı. Sebebi ja'miyet basshıları İzraildın' Qudayı Jaratqan İyenin' atı menen ant ishken edi. Sonlıqtan xalıq ja'miyet basshılarına narazı bolıp, ton'qılday basladı. 19Basshılar xalıqqa:
– Bizler olarg'a İzraildın' Qudayı Jaratqan İyenin' atı menen ant ishtik. Sonlıqtan olarg'a qol tiygize almaymız. 20Ant ishkenimiz sebepli, olardı aman qaldıramız, bolmasa Qudaydın' g'a'zebine ushıraymız, – dedi.
21Son'ınan xalıqqa usınıs etip:
– Olardı aman qaldırayıq, – dedi.
Solay etip, basshılar bergen so'zinde turdı ha'm gibonlılar pu'tkil ja'miyet ushın otın shawıp, suw tasıytug'ın boldı+.
22Keyin Eshua gibonlılardı shaqırıp alıp, olarg'a bılay dedi:
– Jaqın jerde jasay turıp, nege ju'da' uzaq jerden keldik dep, bizlerdi aldadın'ız? 23Sol sebepten sizler g'arg'ısqa ushıraysızlar. Endi ma'n'gige qul bolıp qalasızlar. Sizler Qudayımnın' U'yi ushın otın shawıp, suw tasıysızlar.
24Gibonlılar Eshuag'a bılay dep juwap berdi:
– Mırzamız, senin' Qudayın' Jaratqan İye O'z qulı Muwsag'a pu'tkil eldi sizlerge beretug'ının ha'm elde jasaytug'ınlardın' ha'mmesin joq qılıwdı buyırg'anın esitken edik. Bizler sizlerden qattı qorqtıq ha'm janımızdan ayırılıwdan qa'weterlenip, usılay isledik+. 25Endi bizler senin' qolın'damız. Sen neni maqul ha'm durıs dep tapsan', sonı isle+.
26Solay etip, Eshua olardı izraillılardın' qolınan qutqardı ha'm olardı o'ltirtpedi. 27Sol ku'ni Eshua olardı ja'miyet ushın ha'm Jaratqan İye belgilegen jerde qurılatug'ın Onın' qurbanlıq ornı ushın otın shawıp, suw tasıytug'ın xızmetke qoydı. Olar bu'gin de sol jumıstı atqaradı.
101Erusalim patshası Adoniy-Sedek Eshuanın' Erixonı qolg'a kirgizip, patshasın joq qılg'anı sıyaqlı, Ay qalasın da qolg'a kirgizip, tolıq qıyratqanın ha'm patshasın o'ltirgenin, Gibon xalqının' da izraillılar menen paraxatshılıq kelisimin du'zip, olar menen birge jasap atırg'anın esitti+. 2Sonda onı ku'shli qorqınısh biyledi. O'ytkeni Gibon o'z patshasına iye bolg'an qalalardın' biri sıyaqlı u'lken bir qala edi. Ol Ay qalasınan da u'lken bolıp, xalqı ma'rt jawıngerler edi+. 3Sol sebepli Erusalim patshası Adoniy-Sedek Xebron patshası Hohamg'a, Yarmut patshası Piramg'a, Laxish patshası Yafiag'a ha'm Eglon patshası Debirge mına xabardı jiberdi: 4«Kelip, mag'an Gibondı joq etiwge ja'rdem berin'ler. Sebebi Gibon xalqı Eshua ha'm İzrail xalqı menen birlikte paraxatshılıq kelisimin du'zipti». 5Solay etip, amorlardın' bes patshası – Erusalim, Xebron, Yarmut, Laxish ha'm Eglon patshaları a'skerlerin topladı ha'm ha'mmesi birlikte barıp, Gibonnın' qarsısına orda qurdı da, hu'jimge o'tti+.
6Gibonlılar Gilgaldag'ı ordada bolg'an Eshuag'a mına xabardı jiberdi: «Qulların' bolg'an bizlerdi jalg'ız taslap ketpe. Bizlerge tezirek kelip, ja'rdem qolın'dı soz ha'm bizlerdi qutqar. O'ytkeni tawlı eldegi amorlardın' barlıq patshaları bizlerge qarsı birlesti».
7Sonlıqtan Eshua pu'tkil a'skerleri ha'm ma'rt jawıngerleri menen birge Gilgaldan jolg'a shıqtı. 8Sonda Jaratqan İye Eshuag'a:
– Olardan qorqpa. Men olardı sag'an ta'slim etip atırman. Olardın' hesh biri sag'an qarsı tura almaydı, – dedi+.
9Gilgaldan shıg'ıp, tu'ni menen jol ju'rgen Eshua amorlarg'a tosattan hu'jim jasadı. 10Jaratqan İye amorlardı izraillılardın' aldında albıratıp tasladı ha'm izraillılar olardı Gibonda u'lken qıyralıwg'a ushırattı. Beyt-Xorong'a baratug'ın jol boyınsha, olardı Azeqag'a ha'm Makkedag'a jetkenshe quwıp, o'ltirip bardı+. 11Jaratqan İye izraillılardan qashqan amorlardın' u'stine Beyt-Xoronnan Azeqag'a barg'ansha aspannan iri tas burshaq jawdırdı. Jawg'an tas burshaqtın' astında o'lgenler izraillılardın' qılısh penen o'ltirgenlerinen de ko'birek edi+.
12Jaratqan İyenin' amorlardı izraillılar ta'repinen qıyratqan ku'ni Eshua İzrail xalqının' aldında Jaratqan İyege duwa etti. Ol xalıqtın' ko'z aldında bılay dedi:
13Xalıq o'z dushpanlarınan o'shin alg'ansha, quyash toqtap, ay da o'z ornında turdı. Bul waqıya Yashar kitabında* so'z etilgen. Quyash shama menen bir ku'n boyı aspannın' ortasında turdı, batıwg'a asıqpadı+. 14Jaratqan İye adamnın' so'zine qulaq asqan bunday ku'n – bunnan aldın da, bunnan keyin de bolg'an emes. Sebebi Jaratqan İyenin' O'zi İzrail ushın sawash ju'rgizgen edi+.
15Bunnan son', Eshua İzrail xalqı menen birge Gilgaldag'ı ordag'a qaytıp keldi.
16Amorlardın' bes patshası qashıp, Makkedadag'ı bir u'n'girge jasırıng'an edi. 17Eshuag'a: «Bes patsha tabıldı. Olar Makkedadag'ı bir u'n'girge jasırınıp alg'an eken», – degen xabar jetti. 18Eshua xalıqqa bılay dedi:
– U'n'girdin' awzın u'lken taslar menen jawın'lar ha'm sol jerdi qorg'ap turıw ushın saqshılar jiberin'ler. 19Biraq sizler qarap tura bermey, dushpanların'ızdın' izinen quwın'lar. Olarg'a art betinen hu'jim jasap, o'z qalalarına ketiwine tosqınlıq etin'ler. Qudayın'ız Jaratqan İye olardı sizlerge ta'slim etken.
20Eshua ha'm izraillılar dushpandı ju'da' awır jen'iliske ushıratıp, olardı pu'tkilley joq etti. Al aman qalg'anlar bolsa, qorg'an qalalarg'a barıp, baspana taptı. 21Son'ınan pu'tkil izraillılar aman-esen Makkedadag'ı ordag'a, Eshuanın' janına qayttı. Hesh bir adam izraillılarg'a qarsılasıwg'a ju'reksine almadı.
22Sonda Eshua adamlarına:
– U'n'girdin' awzın ashıp, sol bes patshanı shıg'arın' da, olardı mag'an alıp kelin'ler, – dedi.
23Olar bes patshanı, yag'nıy Erusalim, Xebron, Yarmut, Laxish ha'm Eglon qalalarının' patshaların u'n'girden shıg'arıp, Eshuag'a alıp keldi. 24Patshalar alıp kelingende, Eshua pu'tkil İzrail xalqın jıynadı. O'zi menen urısqa qatnasqan a'skerbasılarg'a bolsa:
– Jaqınıraq kelip, ayaqların'ızdı mına patshalardın' jelkelerine qoyın'lar, – dedi.
A'skerbasılar jaqınlap kelip, ayaqların patshalardın' jelkelerine qoydı+. 25Eshua olarg'a:
– Qorqpan'lar ha'm qa'weterlenben'ler. Ku'shli ha'm ma'rt bolın'lar. Jaratqan İye sizler menen urısatug'ın dushpanların'ızdın' ha'mmesin usınday awhalg'a saladı, – dedi+.
26Keyin Eshua bes patshanı o'ltirip, olardı bes ag'ashqa ildirip qoydı. Deneler keshke deyin ag'ashqa ildiriwli turdı+.
27Quyash batarda, Eshuanın' buyrıg'ı boyınsha patshalardın' deneleri ag'ashlardan alınıp, burın o'zleri jasırıng'an u'n'girdin' ishine taslandı. Al u'n'girdin' awzı u'lken taslar menen jawıldı. Bul taslar bu'gingi ku'nge deyin sol jerde tur+.
28Eshua sol ku'ni-aq Makkeda qalasın basıp aldı, onın' patshasın ha'm xalqın qılıshtan o'tkizdi. Ol qalada birde bir tiri jan qaldırmay, tolıg'ı menen qırıp tasladı. Eshua Erixo qalasının' patshasına ne qılg'an bolsa, Makkeda qalasının' patshasına da sonı qıldı+.
29Eshua İzrail xalqı menen birlikte Makkedadan Libna qalasına barıp, qalag'a hu'jim jasadı. 30Jaratqan İye qalanı ha'm onın' patshasın izraillılarg'a ta'slim etti. Eshua pu'tkil qala xalqın qılıshtan o'tkizdi, birde bir tiri jan qaldırmadı. Ol Erixo qalasının' patshasına ne islegen bolsa, bul qalanın' patshasına da sonı isledi.
31Bunnan son', Eshua İzrail xalqı menen birge Libnadan Laxish qalasına keldi ha'm qala qarsısına orda qurıp, hu'jimge o'tti. 32Jaratqan İye Laxishti izraillılarg'a ta'slim etti. Eshua erten'ine qalanı basıp aldı. Ol Libnada islegeni sıyaqlı, bul qalanın' da barlıq adamların qılıshtan o'tkizdi. 33Sonda Gezer qalasının' patshası Horam Laxishke ja'rdemge keldi. Eshua hesh bir tiri jandı aman qaldırmay, onı ha'm onın' a'skerlerin qırıp tasladı.
34Eshua İzrail xalqı menen Laxishten shıg'ıp, Eglong'a keldi. Ol qala qarsısına orda qurıp, hu'jimge o'tti. 35Olar qalanı sol ku'ni-aq basıp aldı. Laxishte islegeni sıyaqlı, bul qalanın' da barlıq adamların sol ku'ni-aq qılıshtan o'tkizip, qırıp tasladı.
36Son'ınan Eshua İzrail xalqı menen birlikte Eglonnan Xebron qalasına kelip, og'an qarsı hu'jimge o'tti. 37Olar qalanı qolg'a kirgizip, onın' patshasın, xalqın ha'm awıllarındag'ı barlıq adamlardı qılıshtan o'tkizdi. Eglonda islegeni sıyaqlı, Xebronda da hesh bir tiri jan qaldırmay, tolıg'ı menen qırıp tasladı.
38Bunnan son', Eshua İzrail xalqı menen birlikte izge qaytıp, Debirge qarsı hu'jim jasadı+. 39Olar qalanı, onın' patshasın ha'm awılların qolg'a kirgizip, pu'tkil xalıqtı qılıshtan o'tkizdi. Hesh bir tiri jan qaldırmay, tolıg'ı menen qırıp tasladı. Xebron, Libna qalalarına ha'm olardın' patshalarına ne islegen bolsa, Debirge ha'm onın' patshasına da sonı isledi.
40Solay etip, Eshua pu'tkil eldi: tawlı jerlerdi, Negebti, batıstag'ı taw eteklerin ha'm taw janbawırların qolg'a kirgizip, sol jerlerdegi patshalardın' barlıg'ın jen'iliske ushırattı. Ol İzraildın' Qudayı Jaratqan İyenin' buyrıg'ına qulaq asıp, hesh bir tiri jan qaldırmay, tolıg'ı menen qırıp tasladı+. 41Eshua Qadesh-Barniyadan Gazag'a deyin ha'm Gibong'a deyin sozılg'an pu'tkil Goshen u'lkesin basıp aldı. 42Ol bul patshalardın' barlıg'ın ha'm olardın' jerlerin bir urısta-aq qolg'a kirgizdi. O'ytkeni İzraildın' Qudayı Jaratqan İye İzrail ushın urısqan edi. 43Keyin Eshua İzrail xalqı menen birlikte Gilgaldag'ı ordag'a qaytıp keldi.
111Bolıp o'tken waqıyalar haqqında Xasor patshası Yabin esitkende, Madon patshası İobabqa, Shimron ha'm Axshaf patshalarına, 2arqadag'ı tawlı u'lkelerdegi, Kinneret ko'linin' qublasındag'ı tegisliklerdegi, batıstag'ı taw eteklerindegi ha'm batıstag'ı Dor to'beshiklerindegi patshalarg'a, 3shıg'ıs ha'm batıs u'lkelerdegi kenaanlılarg'a, tawlı u'lkedegi amor, xett, periz ha'm ebus xalıqlarına, Xermon tawının' etegindegi Mispa u'lkesinde jasaytug'ın xiwlerge xabar jiberdi. 4Bul patshalar pu'tkil la'shkerleri, yag'nıy ten'iz jag'asındag'ı qum sıyaqlı esap-sansız a'skerleri, ju'da' ko'p at ha'm urıs arbaları menen jolg'a shıqtı+. 5Usı barlıq patshalar izraillılarg'a qarsı urısıw ushın birlesip, Merom suwları jag'asına keldi de, ha'mmesi birge orda qurdı+.
6Sonda Jaratqan İye Eshuag'a bılay dedi:
– Olardan qorqpa. Erten' usınday waqıtta olardın' ha'mmesin o'limge tapsırıp, İzrailg'a ta'slim etemen. Sen olardın' atlarının' ayaq sin'irlerin kesip, sawash arbaların otqa jandırıp jiber+.
7Solay etip, Eshua pu'tkil a'skerleri menen birlikte Merom suwları jag'asındag'ı patshalarg'a tosattan hu'jim jasadı. 8Jaratqan İye olardı izraillılarg'a ta'slim etti. İzraillılar olardı jen'iliske ushırattı ha'm qashqanlardı ullı Sidong'a, Misrefot-Mayımg'a ha'm shıg'ıstag'ı Mispe oypatlıg'ına shekem quwıp barıp, olardı o'ltirdi. Olar hesh kimdi aman qaldırmadı. 9Eshua Jaratqan İyenin' o'zine buyırg'anınday isledi: olardın' atların mayıp qıldı ha'm sawash arbaların otqa jandırıp jiberdi.
10Bunnan son', Eshua izge qayttı ha'm Xasor qalasın qolg'a kirgizip, onın' patshasın qılıshtan o'tkerdi. Sebebi Xasor burın usı barlıq patshalıqlardın' bası edi. 11İzraillılar qaladag'ı barlıq adamlardı qılıshtan o'tkizip, olardı qırıp tasladı. Olar birde bir tiri jan qaldırmadı. Keyin Eshua Xasor qalasın jag'ıp jiberdi. 12Solay etip, Eshua bul qalalardı ha'm olardın' patshaların qolg'a tu'sirdi ha'm Jaratqan İyenin' qulı Muwsanın' buyırg'anınday, ha'mmesin qılıshtan o'tkizip, qırıp tasladı+. 13İzraillılar Eshuanın' jag'ıp jibergen qalası Xasordan basqa, to'beshiklerde qurılg'an qalalardın' hesh birine ot bermedi. 14Olar bul qalalardag'ı ha'mme na'rseni ha'm mallardı olja qıldı, al adamlarının' ha'mmesin qılıshtan o'tkizdi. Olar birde bir tiri jan qaldırmadı. 15Jaratqan İyenin' qulı Muwsa Jaratqan İyeden alg'an buyrıqların Eshuag'a tapsırg'an edi. Eshua olardı tın'lap, Jaratqan İyenin' Muwsag'a buyırg'anlarının' ha'mmesin tolıq orınladı+.
16Solay etip, Eshua usı pu'tkil eldi: tawlı jerlerdi, pu'tkil Negeb ha'm Goshen jerlerin, batıstag'ı taw eteklerin, İordan tegisligin ha'm İzrail tawları menen olardın' eteklerin, 17Seirge jaqın Xalaq tawınan baslap, Xermon tawının' janındag'ı Lebanon oypatlıg'ındag'ı Baal-Gadqa deyingi jerlerdi basıp aldı. Al olardın' patshaların qolg'a alıp, o'ltirdi. 18Eshua bul patshalar menen uzaq waqıt urısıp kelgen edi. 19Gibonda jasaytug'ın xiwlerden basqa hesh bir qala xalqı izraillılar menen paraxatshılıq kelisimin du'zgen joq. İzraillılar basqa qalalardın' ha'mmesin urıs penen aldı+. 20O'ytkeni İzrailg'a qarsı urısıw ushın olardın' ju'reklerin qatal qılg'an Jaratqan İyenin' O'zi edi. Solay etip, Jaratqan İyenin' Muwsag'a buyırg'anınday, izraillılar olardı ayawsız o'ltirip, tolıq qırıp tasladı+.
21Sol waqıtta Eshua barıp, tawlı Xebronda, Debirde ha'm Anabta, Yahuda ha'm İzraildın' barlıq tawlı u'lkelerinde jasaytug'ın anaq xalqın qalaları menen birlikte pu'tkilley qırıp tasladı+. 22İzraillılardın' elinde anaqlardan birde bir adam aman qalmadı. Tek Gaza, Gat ha'm Ashdodta aman qalg'anlar boldı+. 23Solay etip, Jaratqan İyenin' Muwsag'a aytqanınday, Eshua pu'tkil eldi qolg'a kirgizdi ha'm onı İzrail urıwları arasında mu'lik qılıp bo'listirdi. Solay etip, urıs toqtap, el tınıshlıqqa eristi+.
121İzraillılar İordan da'ryasının' shıg'ısın, İordan tegisliginin' pu'tkil shıg'ıs ta'repi menen Arnon da'ryasınan Xermon tawına shekem bolg'an jerlerdi qolg'a kirgizip, mına patshalardı jen'iliske ushıratqan edi: 2olardın' biri Xeshbonda jasag'an amorlardın' patshası Sixon bolıp, onın' patshalıg'ı Arnon da'ryasının' jag'asındag'ı Aroer qalasın ha'm sol da'ryanın' ortasınan baslanatug'ın ammon xalqının' shegarası bolg'an Yabboq da'ryasına deyingi jerlerdi, yag'nıy Giladtın' yarımın o'z ishine alatug'ın edi+. 3İordan tegisliginin' shıg'ıs ta'repi de og'an tiyisli edi. Bul jer Kinneret ko'linen Tegislik ko'line, yag'nıy O'li ten'izge deyin sozılg'an jerlerdi, ja'ne de, Beyt-Eshimotqa ha'm qubladag'ı Pisga tawının' janbawırlarına deyingi jerlerdi o'z ishine alatug'ın edi. 4Ekinshisi Bashan patshası Og bolıp, ol en' son'g'ı refalardın'* biri edi ha'm Ashtarot penen Edreyde hu'kimdarlıq etti+. 5Ol Xermon tawına, Salkag'a, geshurlılar menen maaxalılardın' shegaralarına deyin sozılg'an pu'tkil Bashang'a ha'm Xeshbon patshası Sixonnın' shegarasına deyin sozılg'an Giladtın' yarımına hu'kimdarlıq etetug'ın edi.
6Jaratqan İyenin' qulı Muwsa ha'm izraillılar usı patshalardı jen'iliske ushırattı. Sonda Jaratqan İyenin' qulı Muwsa olardın' jerlerin Ruben ha'm Gad urıwları menen Menashshe urıwının' yarımına mu'lik qılıp berdi+.
7Lebanon oypatlıg'ındag'ı Baal-Gadtan Seirge deyin sozılg'an Xalaq tawına shekemgi İordan da'ryasının' batısındag'ı jerlerde jasag'an patshalardı Eshua ha'm izraillılar jen'iliske ushıratqan edi. Olardın' jerlerin Eshua İzrail urıwlarına mu'lik qılıp bo'lip bergen edi.
8Yag'nıy, Eshua tawlı jerlerdi, batıstag'ı taw eteklerin, İordan tegisligin, taw janbawırlarındag'ı jerlerdi, sho'ldi ha'm Negebti İzrail urıwları arasında mu'lik qılıp bo'listirdi. Bul jerlerde xett, amor, kenaan, periz, xiw ha'm ebus xalıqları jasaytug'ın edi. İzrail jen'iliske ushıratqan patshalar mınalar edi:
131Eshua qartayıp, biraz jasqa barıp qalg'an waqtında, Jaratqan İye og'an bılay dedi:
– Sen qartayıp, biraz jasqa barıp qaldın'. Biraq basıp alınatug'ın jerler ele ju'da' ko'p.
2Sol qalg'an jerler mınalar: pu'tkil filist ha'm geshur xalıqları jasaytug'ın aymaqlar, 3yag'nıy kenaanlılarg'a tiyisli bolıp esaplang'an Mısırdın' shıg'ıs ta'repindegi Shixor da'ryasınan arqadag'ı Ekron shegaralarına shekem sozılg'an jerler – bular filist xalqının' bes hu'kimdarına tiyisli Gaza, Ashdod, Ashkelon, Gat ha'm Ekron qalaları ha'm qublada aw xalqının' jerleri+. 4Ja'ne de, sidonlılarg'a tiyisli Ara degen jerden baslap, Afekke, yag'nıy Amor shegarasına shekemgi pu'tkil Kenaan jerleri. 5Tag'ı geballılardın' jerleri ha'm Xermon tawı etegindegi Baal-Gadtan Lebo-Xamatqa shekem sozılg'an shıg'ıs ta'reptegi pu'tkil Lebanon jerleri+. 6Lebanonnan Misrefot-Mayımg'a shekem sozılg'an tawlı jerde jasaytug'ınlardı, yag'nıy barlıq sidonlılardı izraillılardın' aldınan quwıp shıg'araman. Sag'an buyırg'anımday, bul jerlerdi izraillılarg'a mu'lik etip bo'listirip ber.
7Endi bul jerlerdi tog'ız urıwg'a ha'm Menashshe urıwının' yarımına mu'lik etip bo'listirip ber.
8Menashshe urıwının' basqa yarımı menen Ruben ha'm Gad urıwları İordan da'ryasının' shıg'ısındag'ı jerlerdi u'les etip aldı. Olarg'a bul jerlerdi Jaratqan İyenin' qulı Muwsa bergen edi+.
9Sol jerler Arnon da'ryasının' jag'asındag'ı Aroerden ha'm oypatlıqtın' ortasındag'ı qaladan baslanıp, Dibong'a deyin sozılg'an pu'tkil Medeba ken'isligin o'z ishine aladı+. 10Ja'ne de, onın' ishine Xeshbonda hu'kimdarlıq etken amorlardın' patshası Sixonnın' ammon xalqının' shegarasına deyin sozılg'an pu'tkil qalaları, 11Gilad u'lkesi ha'm geshurlılar menen maaxalılardın' jerleri, pu'tkil Xermon tawı ha'm Salkag'a deyingi pu'tkil Bashan jerleri kiredi. 12Ja'ne de, en' son'g'ı refalardın' biri bolg'an, Ashtarot ha'm Edreyde hu'kimdarlıq etken Bashan patshası Ogtın' qalg'an jerlerinin' barlıg'ı da kiredi. Muwsa refa xalqın jen'iliske ushıratıp, olardı quwıp jibergen edi+. 13İzraillılar geshurlılar menen maaxalılardı quwıp jibermedi. Olar bu'gin de izraillılardın' arasında jasap kelmekte+.
14Muwsa tek Lebiy urıwına g'ana jerden u'les bermedi. Jaratqan İyenin' Muwsag'a bergen buyrıg'ı boyınsha, İzraildın' Qudayı Jaratqan İyege berilgen qurbanlıqlardın' bir bo'legi lebiylilerdin' u'lesi boladı+.
15Tiyre sanına qaray, Muwsanın' Ruben urıwına bergen jerleri mınalar: 16Arnon da'ryasının' jag'asındag'ı Aroerden ha'm oypatlıqtın' ortasındag'ı qaladan baslanıp, pu'tkil Medeba ken'isligi, 17Xeshbon ha'm ken'isliktegi og'an tiyisli mına qalalardın' ha'mmesi: Dibon, Bamot-Baal, Beyt-Baal-Meon, 18Yahasa, Kedemot, Mefaat, 19Kiryatayım ha'm Sibma, oypatlıqtag'ı to'beshikte qurılg'an Seret-Shaxar, 20Beyt-Peor, Pisga tawının' janbawırları, Beyt-Eshimot, 21ken'isliktegi barlıq qalalar ha'm Xeshbonda hu'kimdarlıq etken amor patshası Sixonnın' pu'tkil eli. Muwsa Sixondı ha'm og'an tiyisli jerlerde jasaytug'ın Midyan ko'semleri bolg'an Ewiy, Rekem, Sur, Xur ha'm Rebanı jen'iliske ushıratqan edi+. 22İzraillılar o'ltirilgenlerge qosıp, Beor ulı palker Bilamdı da qılıshtan o'tkizdi+. 23Ruben urıwının' jeri İordan da'ryasına shegaralas edi. Tiyre sanına qaray, olarg'a mu'lik etip berilgen awıl ha'm qalalar usılar edi.
24Tiyre sanına qaray, Muwsa Gad urıwına mına jerlerdi berdi: 25Yazer jeri, pu'tkil Gilad qalaları, Rabba jaqınındag'ı Aroerge deyin sozılg'an ammonlarg'a tiyisli bolg'an jerlerdin' yarımı, 26Xeshbonnan Ramat-Mispe ha'm Betonimge, Maxanayımnan Lo-Debarg'a deyingi jerler, 27İordan oypatlıg'ındag'ı Beyt-Haram, Beyt-Nimra, Sukkot, Safon, Xeshbon patshası Sixonnın' jerlerinen awısqan bo'legi, Kinneret ko'linin' qubla ta'repine deyin sozılg'an İordan da'ryasının' shıg'ıs ta'repi. 28Tiyre sanına qaray, Gad urıwına mu'lik etip berilgen awıl ha'm qalalar usılar edi.
29Tiyre sanına qaray, Muwsa Menashshe urıwının' yarımına mına jerlerdi berdi: 30olar Maxanayımnan baslanıp, Bashan patshası Ogtın' eli bolg'an pu'tkil Bashandı ha'm Bashanda Yairge tiyisli bolg'an alpıs qalanın' ha'mmesin o'z ishine aldı+. 31Ja'ne de, Giladtın' yarımın, Bashan patshası Ogtın' paytaxt qalaları bolg'an Ashtarot ha'm Edreydi o'z ishine aldı. Bul jerler Menashshenin' ulı Maxirdin' urpaqlarının' yarımına tiyre sanına qaray berilgen edi+.
32Muwsanın' Erixonın' shıg'ısında, İordan da'ryasının' arg'ı jag'asındag'ı Moab tegisliginde bo'lip bergen jerleri usılar edi. 33Biraq Lebiy urıwına jerden u'les berilmedi. Jaratqan İyenin' aytqanınday, olardın' u'lesi İzraildın' Qudayı Jaratqan İyenin' O'zi boladı+.
141İzraillılardın' Kenaanda mu'lik etip alg'an jerlerine kelsek, bul jerler ruwxaniy Elazar, Nun ulı Eshua ha'm İzrail urıwlarının' tiyre basshıları ta'repinen izraillılarg'a bo'lip berildi+. 2Jaratqan İyenin' Muwsa arqalı buyırg'anınday, u'lesler tog'ız urıw menen bir urıwdın' yarımına shek taslaw jolı menen bo'listirildi+. 3Sebebi Muwsa qalg'an eki urıw menen bir urıwdın' yarımının' u'lesin İordan da'ryasının' shıg'ıs ta'repinde bergen edi. Biraq olar menen birge lebiylilerge mu'likten u'les berilmegen edi+. 4Yusuptin' ullarınan Menashshe ha'm Efrayım degen eki urıw kelip shıqtı. Sonlıqtan lebiylilerge jerden u'les berilmey, tek jasaw ushın qalalar ha'm mal-mu'likleri ushın sol qalalar a'tirapındag'ı jaylawlar g'ana berildi+. 5Solay etip, izraillılar Jaratqan İyenin' Muwsag'a buyırg'anı boyınsha is tutıp, jerlerdi bo'lisip aldı.
6Bir ku'ni Yahuda urıwınan bolg'an adamlar Gilgalda bolıp atırg'an Eshuag'a keldi. Sonda Keniz tiyresinen bolg'an Efunne ulı Kaleb Eshuag'a bılay dedi:
– Jaratqan İyenin' Qadesh-Barniyada Qudaydın' adamı bolg'an Muwsag'a sen ha'm men tuwralı nelerdi aytqanınan o'zin'nin' xabarın' bar+. 7Jaratqan İyenin' qulı Muwsa eldi ko'zden o'tkizip keliw ushın meni Qadesh-Barniyadan jibergeninde, men qırıq jasta edim. Men ko'rgenlerimdi haq kewlim menen jetkizip keldim. 8Degen menen, menin' menen birge barg'an tuwısqanlarım xalıqtın' ju'regine qorqınısh saldı. Biraq men Qudayım Jaratqan İyege tolıq boysındım+. 9Sonlıqtan Muwsa sol ku'ni: «Sen Qudayım Jaratqan İyege tolıq boysıng'anın' ushın, ayag'ın' tiygen jerler sag'an ha'm senin' urpaqların'a ma'n'gige mu'lik etip beriledi», – dep ant ishken edi+. 10Sol waqıtta izraillılar sho'lde ju'rgen edi. Jaratqan İyenin' Muwsag'a bul so'zlerdi aytqanına qırıq bes jıl boldı. Minekey, Jaratqan İye O'z so'zinin' u'stinen shıg'ıp, mag'an o'mir berdi. Ha'zir men seksen bes jastaman. 11Muwsa meni jibergen ku'nde qanday ku'shli bolg'an bolsam, bu'gin de sondayman. Sol waqıttag'ıday, urısqa shıg'ıwg'a ele de ku'shim jetedi. 12Endi Jaratqan İyenin' sol ku'ni aytqanınday, bul tawlı eldi mag'an ber. Ol jerde anaq xalqının' jasaytug'ının, olardın' u'lken ha'm bekkem etip qorg'alg'an qalalarının' barlıg'ın sol ku'ni o'zin' de esitken edin'. Mu'mkin, Jaratqan İye mag'an ja'rdem eter ha'm men Onın' aytqanınday, olardı sol jerden quwıp shıg'ararman+.
13Sonda Eshua Efunne ulı Kalebke aq pa'tiyasın berdi ha'm Xebrondı og'an mu'lik qılıp berdi. 14Solay etip, Xebron Keniz tiyresinen bolg'an Efunne ulı Kalebtin' mu'lki boldı ha'm bu'gingi ku'nge deyin bul jer og'an tiyisli. O'ytkeni ol İzraildın' Qudayı Jaratqan İyege tolıq boysıng'an edi. 15Xebronnın' eski atı Kiryat-Arba bolıp, Arba – anaqlardın' en' ullı adamı edi.
Solay etip, urıs toqtap, el tınıshlıqqa eristi+.
151Tiyre sanına qaray, Yahuda urıwının' shegine tu'sken jerler qublada bolıp, Edom shegarasına, en' qublada Zin sho'line deyin sozılatug'ın edi. 2Olardın' qubla shegarası O'li ten'izdin' qubla ta'repindegi qoltıqtan baslanıp, 3Aqrabbim biyikliginin' qublasına, ol jerden Zinge, Qadesh-Barniyanın' qublasınan Xesrong'a, Xesronnan Addarg'a o'tip, ol jerden Qarqag'a burılatug'ın edi. 4Son'ınan Asmonnan o'tetug'ın edi ha'm Mısır shegarasındag'ı saydı boylap, Jer Orta ten'izine taqalatug'ın edi. Bul Yahuda urıwının' qubla shegarası edi+. 5Shıg'ıs shegarası O'li ten'iz boylap İordan da'ryasının' quyar qoltıg'ına qaray sozılg'an edi. Al arqa shegarası İordan da'ryasının' O'li ten'izge quyatug'ın qoltıg'ınan baslanatug'ın edi. 6Ol keyin Beyt-Xoglag'a qaray sozılıp, Beyt-Arabanın' arqa ta'repinen o'tetug'ın edi ha'm Rubennin' ulı Bohannın' tası turg'an jerge deyin baratug'ın edi+. 7Son'ınan shegara Axor oypatlıg'ınan Debirge deyin barıp, oypatlıqtın' qublasındag'ı Adummim biyikligi qarsısındag'ı Gilgalg'a burılatug'ın, bul jerden En-Shemesh suwlarına deyin sozılıp, Rogel bulag'ına barıp taqalatug'ın edi. 8Keyin Ebus qalasının', yag'nıy Erusalimnin' qubla ta'repi boylap Ben-Hinnom oypatlıg'ınan o'tetug'ın edi. Bul jerden Refaim oypatlıg'ının' arqa ta'repinde bolg'an Hinnom oypatlıg'ının' batısındag'ı tawdın' to'besine ko'terilip, 9ol jerden Neftoax suw bulag'ına burılıp, Efron tawındag'ı qalalarg'a sozılatug'ın ha'm Baalag'a, yag'nıy Kiryat-Yarimge qaray burılatug'ın edi. 10Al Baaladan batısqa, Seir tawına qaray Yarim tawı boylap, yag'nıy Kesalon tawının' arqa ta'repi boylap sozılıp, Beyt-Shemeshke qaray baratug'ın ha'm Timna arqalı o'tetug'ın edi. 11Son'ınan Ekronnın' arqa ta'repindegi janbawırg'a sozılıp, Shikkarong'a qaray burılatug'ın, Baala tawına jetkennen keyin, Yabneelge baratug'ın ha'm Jer Orta ten'izine barıp taqalatug'ın edi.
12Al batıs shegarası Jer Orta ten'izinin' jag'aları edi. Yahuda urıwının' tiyreleri usı shegaralar menen qorshalg'an edi.
13Eshua Jaratqan İyenin' o'zine buyırg'anınday, Yahuda bo'legindegi Kiryat-Arba, yag'nıy Xebron qalasın Efunne ulı Kalebke u'les etip berdi. Arba – anaq xalqının' tu'p babası edi+. 14Kaleb anaqlardın' Sheshay, Aximan ha'm Talmay degen tiyrelerin ol jerden quwıp jiberdi+. 15Ol sol jerden eski atı Kiryat-Sefer bolg'an Debir qalasının' xalqına qarsı ju'ris qıldı+. 16Sonda Kaleb:
– Kiryat-Sefer xalqın jen'ip, ol jerdi qolg'a kirgizgen adamg'a qızım Axsanı hayallıqqa beremen, – dedi+.
17Qalanı Kalebtin' inisi, Kenazdın' ulı Otniel qolg'a kirgizdi. Sonlıqtan Kaleb qızı Axsanı og'an hayallıqqa berdi. 18Qız Otnieldin' janına barg'anda, ol ku'yewin u'gitlep:
– A'kemnen bir atız sora, – dedi.
Kaleb eshekten tu'sip atırg'an qızınan:
– Qanday tilegin' bar? – dep soradı.
19Qız a'kesine:
– Mag'an bir enshi bersen'. Meni Negeb sho'line uzatqan ekensen', endi mag'an suw bulaqların ber, – dedi. Solay etip, Kaleb qızına joqarg'ı ha'm to'mengi suw bulaqların berdi+.
20Tiyre sanına qaray, Yahuda urıwı mına jerlerdi u'les qılıp aldı:
21Yahuda urıwının' en' qublada, Edom jerinin' shegarasındag'ı qalaları to'mendegiler edi: Qabseel, Eder, Yagur, 22Kina, Dimona ha'm Adada, 23Kedesh, Xasor, İtnan, 24Zif, Telem, Bealot, 25Xasor-Xadatta, Keriyot-Xesron, yag'nıy Xasor, 26Amam, Shema, Molada, 27Xasar-Gadda, Xeshmon, Beyt-Pelet, 28Xasar-Shual, Beer-Sheba, Biziotiya, 29Baala, İyyim, Esem, 30Eltolad, Kesil, Xorma, 31Siklag, Madmanna, Sansanna, 32Lebaot, Shilxim, Ayın ha'm Rimmon. Ha'mmesi bolıp, awılları menen birlikte jigirma tog'ız qala.
33Batıstag'ı taw eteklerinde: Eshtaol, Sora, Ashna, 34Zanoax, En-Gannim, Tappuax, Enam, 35Yarmut, Adullam, Soxo, Azeqa, 36Shaarayım, Aditayım, Gedera yamasa Gederotayım. Ha'mmesi bolıp, awılları menen birlikte on to'rt qala.
37Senan, Xadasha, Migdal-Gad, 38Dilan, Mispe, İoqteel, 39Laxish, Bosqat, Eglon, 40Kabbon, Laxmas, Kitlish, 41Gederot, Beyt-Dagon, Naama ha'm Makkeda. Ha'mmesi bolıp, awılları menen birlikte on altı qala. 42Libna, Eter, Ashan, 43İftax, Ashna, Nesib, 44Keila, Axzib ha'm Maresha. Ha'mmesi bolıp, awılları menen birlikte tog'ız qala.
45Qalaları ha'm awılları menen birlikte Ekron, 46Ekronnan Jer Orta ten'izine shekemgi Ashdodtın' do'geregindegi barlıq awıllar,
47Ashdod penen onın' qalaları ha'm awılları. Mısır shegarasındag'ı sayg'a ha'm Jer Orta ten'izine deyin sozılg'an Gaza menen onın' qalaları ha'm awılları.
48Tawlı u'lkede Shamir, Yattir ha'm Soxo, 49Danna, Kiryat-Sanna, yag'nıy Debir. 50Anab, Eshtemoa ha'm Anim, 51Goshen, Xolon ha'm Gilo. Ha'mmesi bolıp, awılları menen birlikte on bir qala.
52Arab, Duma ha'm Eshan, 53Yanum, Beyt-Tappuax ha'm Afeka. 54Xumta, Kiryat-Arba, yag'nıy Xebron ha'm Sior. Ha'mmesi bolıp, awılları menen birlikte tog'ız qala.
55Maon, Karmel, Zif ha'm Yutta. 56İzreel, İoqdeam ha'm Zanoax. 57Kain, Giba ha'm Timna. Ha'mmesi bolıp, awılları menen birlikte on qala.
58Xalxul, Beyt-Sur ha'm Gedor. 59Maarat, Beyt-Anot ha'm Elteqon. Ha'mmesi bolıp, awılları menen birlikte altı qala.
60Kiryat-Baal, yag'nıy Kiryat-Yarim ha'm Rabba. Ha'mmesi bolıp, awılları menen birlikte eki qala.
61Sho'lde Beyt-Araba, Middin ha'm Sexaxa. 62Nibshan, Duz qalası ha'm En-Gediy. Ha'mmesi bolıp, awılları menen birlikte altı qala.
63Yahuda urıwı Erusalimde jasag'an ebuslılardı quwıp shıg'ara almadı. Ebuslılar bu'gin de Yahuda urıwı menen birge Erusalimde jasamaqta+.
161Yusup urpag'ının' shegine tu'sken jerlerdin' shegaraları Erixo janındag'ı İordan da'ryasınan, Erixonın' shıg'ısındag'ı suwlardan baslanıp, sho'l arqalı Erixodan Beyt-Eldin' tawlı u'lkesine qaray sozıladı. 2Keyin Beyt-Elden Luzg'a o'tip, Ark tiyresinin' jeri bolg'an Atarotqa qaray sozıladı+. 3Shegara sol jerden batıstag'ı Yaflet urpag'ının' jerlerine, to'mende Beyt-Xoron u'lkesine, ol jerden Gezerge tu'sedi ha'm Jer Orta ten'izine kelip tawısıladı.
4Solay etip, Yusuptin' ulları Menashshe ha'm Efrayım usı jerlerdi u'les etip aldı.
5Tiyre sanına qaray, Efrayım urıwının' u'lesine tiygen jerlerdin' shegarası shıg'ısta Atrot-Addardan joqarıdag'ı Beyt-Xorong'a qaray sozılıp, 6Jer Orta ten'izine baradı. Arqadag'ı Mixmetattan Taanat-Shilonın' shıg'ısına qaray burılıp, qalanın' shıg'ısı boylap, Yanoaxtın' shıg'ısına qaray sozıladı. 7Bul jerden Atarot ha'm Naarag'a tu'sedi, Erixog'a jetip, İordan da'ryasına barıp tawısıladı. 8Tappuaxtan batısqa qaray Qana sayına deyin sozılıp, Jer Orta ten'izinde tawısıladı. Tiyre sanına qaray, Efrayım urıwının' u'lesi usı edi. 9Bunnan tısqarı, Menashshe urıwına tiygen u'les jerdin' ishinde Efrayım urıwına tiyisli qalalar ha'm olardın' a'tiraplarındag'ı awıllar bar edi.
10Degen menen, Efrayım urıwı Gezerde jasag'an kenaanlılardı quwıp shıg'armadı. Kenaanlılar bu'gingi ku'nge deyin Efrayım urıwının' arasında jasaydı ha'm olar ushın erksiz xızmetshige aylang'an+.
171Yusuptin' tun'g'ısh ulı Menashshenin' urpaqlarına, Menashshe urıwına berilgen u'les jerler mınalar edi: Giladtın' a'kesi Maxir Menashshenin' tun'g'ısh ulı edi. Maxir batır a'sker bolg'anlıqtan, Gilad ha'm Bashan jeri onıki boldı+. 2Menashshenin' basqa ulları Abiezer, Xelek, Asriel, Shexem, Xefer ha'm Shemidanın' ullarına da tiyre sanına qaray u'les berildi. Bular tiyre ko'semleri bolıp, Yusuptin' ulı Menashshenin' er balaları edi+.
3Menashshenin' quwlıg'ı, Maxirdin' shawlıg'ı, Giladtın' aqlıg'ı, Xeferdin' ulı bolg'an Selofexadtın' ul balası bolmadı. Onın' tek Maxla, Noa, Xogla, Milka ha'm Tirsa degen qızları boldı+. 4Sol qızlar ruwxaniy Elazarg'a, Nun ulı Eshuag'a ha'm basshılarg'a kelip, olarg'a: «Er tuwısqanlarımız qatarı bizlerge de u'les beriliwin Jaratqan İye Muwsag'a buyırg'an edi», – dedi. Sonda Eshua Jaratqan İyenin' buyrıg'ı boyınsha olarg'a da er tuwısqanları qatarı jerden u'les berdi. 5Solay etip, Menashshe urıwına İordan da'ryasının' shıg'ısındag'ı Gilad ha'm Bashan jerinen basqa, ja'ne on jer u'les etip berildi. 6O'ytkeni Menashshenin' qız urpaqları da er urpaqları qatarı jerden u'les alg'an edi. Al Gilad jeri bolsa, Menashshenin' basqa ullarına berildi.
7Menashshe urıwının' jeri Asherden Shexemnin' shıg'ısındag'ı Mixmetatqa sozılatug'ın edi ha'm shegarası ol jerden qublag'a burılıp, En-Tappuax xalqının' jerlerine deyin baratug'ın edi. 8Tappuax qalasının' a'tirapındag'ı jerler Menashshe urıwına, al onın' shegarasındag'ı Tappuax qalasının' o'zi Efrayım urıwına tiyisli edi. 9Son'ınan shegara Qana sayına tu'sip, saydın' qublasındag'ı Menashshe urıwına tiyisli qalalar arasındag'ı Efrayım urıwına tiyisli qalalarg'a deyin baratug'ın edi. Menashshe urıwının' jer shegarası saydın' arqa ta'repi boyınsha sozılıp, Jer Orta ten'izine barıp toqtaytug'ın edi. 10Qubladag'ı jerler Efrayım urıwıniki, al arqadag'ı jerler Menashshe urıwıniki bolıp, batısta Jer Orta ten'izi, arqada Asher, shıg'ısta İssaxar urıwının' jerleri menen shegaralasatug'ın edi.
11İssaxar ha'm Asher urıwlarına tiyisli jerlerdegi Beyt-Shean ha'm onın' awılları, İbleam ha'm onın' awılları, Dor, yag'nıy Nafat-Dor xalqı ha'm onın' awılları, En-Dor xalqı ha'm onın' awılları, Taanax xalqı ha'm onın' awılları, Megiddo xalqı ha'm onın' awılları Menashshe urıwına tiyisli edi. 12Degen menen, Menashshenin' urpaqları bul qalalardı qolg'a kirgize almadı. Sebebi kenaanlılar sol jerlerde qalıwg'a qarar etken edi+. 13İzraillılar ku'shke tolg'anda, kenaanlılardı erksiz xızmetshige aylandırdı, biraq olardı tolıq quwıp shıg'armadı.
14Bir ku'ni Yusuptin' urpaqları Eshuag'a kelip:
– Ne ushın bizlerge tek bir ma'rte shek taslap, bir u'les jer berdin'? Jaratqan İye bizlerdi jarılqag'anlıqtan, bizler ju'da' ko'ppiz, – dedi+.
15Eshua olarg'a:
– Sizler sonshelli ko'p bolsan'ız ha'm sizlerge Efrayımnın' tawlı u'lkesi tarlıq etip atırg'an bolsa, perizler ha'm refalardın' jerlerindegi tog'aylardı shawıp, o'zlerin'izge jer ashıp alın'lar, – dep juwap berdi.
16Yusuptin' urpaqları Eshuag'a:
– Awa, tawlı jerler bizlerge jetpeydi. Biraq Beyt-Shean menen onın' awıllarında ha'm İzreel oypatlıg'ında jasaytug'ınlardın', yag'nıy sol jerde jasaytug'ın barlıq kenaanlılardın' temir arbaları bar-g'o, – dedi+.
17Eshua Yusuptin' ulları Efrayım menen Menashshenin' urpaqlarına bılay dedi:
– Sizler ko'p sanlı ha'm ku'shlisiz. Sizler tek bir u'les penen qalmaysızlar. 18Tawlı jerler ha'm ondag'ı tog'aylıqlar da sizlerdiki boladı. Sizler tereklerdi shawıp, tazalasan'lar, ol jerler tolıg'ı menen sizlerdiki boladı. Kenaanlılar ku'shli bolsa da, olardın' temir arbaları bolsa da, sizler olardı quwıp shıg'arasızlar.
181Eldi qolg'a kirgizgennen son', pu'tkil İzrail ja'miyeti Shiloda bir jerge toplandı. Olar sol jerde Ushırasıw shatırın qurdı+. 2Degen menen, olardın' arasında jerden elege deyin o'z u'lesin almag'an jeti urıw bar edi.
3Sonda Eshua izraillılarg'a bılay dedi:
– Ata-babaların'ızdın' Qudayı, Jaratqan İyenin' sizlerge bergen jerlerin qolg'a kirgiziwdi qashang'a shekem keshiktiresizler? 4Ha'r urıwdan u'sh adamnan saylap alın'lar. Men olardı eldi ko'zden o'tkizip keliw ushın jiberejaqpan. Olar u'les etip alatug'ın jerlerinin' shegaraların belgileydi ha'm olardı su'wretlep jazıp, mag'an qaytıp keledi. 5Olar bul jerlerdi jeti bo'lekke bo'lsin. Yahuda urıwı qubla bo'lektegi, Yusup urıwı arqa bo'lektegi o'z jerlerinde qalsın. 6Jerdi jeti bo'lekke bo'lip, su'wretlep jazg'anın'ızdan keyin, mag'an alıp kelin'ler. Men bul jerde, Qudayımız Jaratqan İyenin' aldında sizler ushın shek taslayman. 7Lebiylilerge kelsek, olardın' sizlerdin' aran'ızda u'lesi joq. Olardın' u'lesi – Jaratqan İye ushın ruwxaniylik xızmetin atqarıwdan ibarat. Al Gad ha'm Ruben urıwı menen Menashshe urıwının' yarımı İordan da'ryasının' shıg'ıs ta'repinde o'zlerinin' u'les jerlerin alg'an edi. Sol jerlerdi olarg'a Jaratqan İyenin' qulı Muwsa bergen edi+.
8Eshua jerdi su'wretlep jazıp keliw ushın jolg'a shıqpaqshı bolg'an adamlarg'a:
– Barıp, jerlerdi aylanıp shıg'ıp, su'wretlep jazın' da, son'ınan janıma qaytıp kelin'ler. Keyin men bul jerde, Shiloda, Jaratqan İyenin' aldında sizler ushın shek taslayman, – dep buyırdı.
9Solay etip, adamlar jolg'a atlanıp, eldi aylanıp shıqtı. Olar eldi qalama-qala jeti bo'lekke bo'lgen halda kitapqa su'wretlep jazdı da, Shilog'a, ordada bolg'an Eshuag'a qaytıp keldi. 10Eshua Shiloda, Jaratqan İyenin' aldında olar ushın shek taslap, jerlerdi İzrail urıwları arasında bo'listirdi.
11Tiyre sanına qaray, Benyamin urıwı ushın shek taslandı. Olardın' shegine tu'sken jerler Yahuda urıwı menen Yusup urıwının' jerleri arasında edi. 12Olardın' jerinin' shegarası arqada İordan da'ryasınan baslanıp, Erixonın' arqa ta'repine ko'teriletug'ın, batısta tawlı u'lkege qaray sozılıp, Beyt-Awen atlı elsiz dalada toqtaytug'ın edi. 13Shegara ol jerden Luzdın' janbawırına, yag'nıy Beyt-Eldin' qubla ta'repine o'tip, Beyt-Xoronnın' qublasındag'ı tawdın' qasındag'ı to'mengi Atrot-Addarg'a tu'sedi. 14Ol jerden shegara burılıp, Beyt-Xoronnın' qarsısında bolg'an tawdın' batıs ta'repi menen qublag'a qaray sozıladı ha'm Yahuda urıwına tiyisli bolg'an Kiryat-Baal, yag'nıy Kiryat-Yarim qalasında toqtaydı. Bul batıs shegarası edi.
15Al qubla shegarası Kiryat-Yarimnin' shetinen baslanıp, Neftoax suw bulag'ına deyin sozılatug'ın edi. 16Shegara bul jerden Refaim oypatlıg'ının' arqa ta'repindegi Ben-Hinnom oypatlıg'ına qarag'an tawdın' eteklerine barıp, Hinnom oypatlıg'ı arqalı o'tetug'ın ha'm Ebustın' qubla ta'repine, ol jerden Rogel bulag'ına tu'setug'ın edi. 17Arqag'a burılg'an shegara En-Shemesh ha'm Adummim biyikliginin' qarsısındag'ı Gelilotqa barıp, Rubennin' ulı Bohannın' tasına tu'setug'ın edi+. 18Son'ınan İordan tegisliginin' janındag'ı qırdın' arqa ta'repinen o'tip, tegislikke tu'setug'ın edi. 19Ol jerden Beyt-Xoglanın' arqa eteklerine o'tip, O'li ten'izdin' arqa qoltıg'ında, İordan da'ryasının' qubla quyar qoltıg'ında toqtaytug'ın edi. Bul qubla shegarası edi. 20Shıg'ıs shegarası İordan da'ryası edi. Tiyre sanına qaray, Benyamin urıwının' u'lesine tiygen jerlerdin' shegaraları usılar edi.
21Tiyre sanına qaray, Benyamin urıwının' u'lesine tiygen qalalar mınalar edi: Erixo, Beyt-Xogla, Emek-Kesis, 22Beyt-Araba, Semarayım, Beyt-El, 23Awwim, Para, Ofra, 24Kefar-Ammoniy, Ofniy, Geba. Ha'mmesi bolıp, awılları menen birlikte on eki qala. 25Gibon, Rama, Beerot, 26Mispe, Kefira, Mosa, 27Rekem, İrpeel, Tarala, 28Sela, Elef, Ebus, yag'nıy Erusalim, Gibat ha'm Kiryat. Ha'mmesi bolıp, awılları menen birlikte on to'rt qala. Tiyre sanına qaray, Benyamin urıwının' u'lesi usı edi+.
191Ekinshi shek Shimong'a, tiyre sanına qaray, Shimon urıwına tu'sti. Olardın' u'lesi Yahuda urıwının' u'lesine tiygen jerlerdin' ishinde edi. 2Olarg'a mına qalalar berildi: Beer-Sheba yamasa Sheba, Molada,+ 3Xasar-Shual, Bala, Esem, 4Eltolad, Betul, Xorma, 5Siklag, Beyt-Markabot, Xasar-Susa, 6Beyt-Lebaot, Sharuxen. Ha'mmesi bolıp, awılları menen birlikte on u'sh qala. 7Ayın, Rimmon, Eter ha'm Ashan. Bular awılları menen birlikte to'rt qala.
8Baalat-Beer, yag'nıy Negebtegi Ramag'a qaray sozılg'an bul qalalardın' a'tirapındag'ı barlıq awıllar da Shimon urıwına tiyisli edi. Tiyre sanına qaray, Shimon urıwına tiygen u'les usı edi. 9Shimon urıwına berilgen u'les Yahuda urıwının' u'lesinen alıng'an edi. O'ytkeni Yahuda urıwının' u'lesi kereginen artıq edi. Solay etip, Shimon urıwının' u'lesi Yahuda urıwına tiyisli jerdin' ishinde edi+.
10Tiyre sanına qaray, u'shinshi shek Zebulon urıwına tu'sti. Olardın' jerleri Saridke shekem sozılatug'ın edi. 11Shegara sol jerden batısqa qaray, Maralag'a deyin barıp, Dabbeshetke jetetug'ın ha'm İoqneam qarsısındag'ı sayg'a deyin sozılatug'ın edi. 12Son'ınan Saridtan ku'nshıg'ısqa, Kislot-Tabordın' shegarasına barıp, ol jerden Daberatqa taqalatug'ın ha'm Yafiag'a shıg'atug'ın edi. 13Shıg'ıs shegarası Yafiadan Gat-Xefer ha'm Et-Qasinge o'tip, Rimmong'a deyin sozılatug'ın, keyin Neag'a burılatug'ın edi. 14Al arqa shegarası bul jerden Xannatong'a burılıp, İftax-El oypatlıg'ına kelip toqtaytug'ın edi. 15Bul shegara Qattat, Nahalal, Shimron, İdala ha'm Beytlehemdi o'z ishine aladı. Ha'mmesi bolıp, olar awılları menen birlikte on eki qala edi. 16Tiyre sanına qaray, Zebulon urıwına usı qalalar awılları menen birlikte u'les etip berildi+.
17To'rtinshi shek İssaxarg'a, tiyre sanına qaray, İssaxar urıwına tu'sti. 18Olardın' jer shegarasının' ishine kirgen qalalar: İzreel, Kesullot, Shunem, 19Xafarayım, Shion, Anaxarat, 20Rabbit, Kishyon, Ebes, 21Remet, En-Gannim, En-Xadda ha'm Beyt-Passes. 22Olardın' shegarası Tabor, Shaxasima ha'm Beyt-Shemesh arqalı sozılıp, İordan da'ryasına kelip toqtaytug'ın edi. Ha'mmesi bolıp, olar awılları menen birlikte on altı qala edi. 23Tiyre sanına qaray, İssaxar urıwına usı qalalar awılları menen birlikte u'les etip berildi.
24Tiyre sanına qaray, besinshi shek Asher urıwına tu'sti. 25Olardın' jer shegarasının' ishine kirgen qalalar: Xelqat, Xaliy, Beten, Axshaf, 26Allammelex, Amad ha'm Mishal bolıp, batısta Karmel ha'm Shixor-Libnatqa deyin sozılatug'ın edi. 27Bul jerden shıg'ısqa, Beyt-Dagong'a qaytıp, Zebulon shegarası ha'm İftax-El oypatlıg'ı boyınsha sozılatug'ın, al arqada Beyt-Emek ha'm Neielge jalg'asatug'ın edi. Keyin Kabuldın' arqa ta'repinen 28Ebron, Rexob, Xammon ha'm Qanag'a o'tip, ullı Sidong'a jetetug'ın edi. 29Usı jerden Ramag'a qaytıp, qorg'anlı Tir qalasına qaray sozılatug'ın, keyin Xosag'a burılıp, Axzib aymag'ında, Jer Orta ten'izinde tamamlanatug'ın edi. 30Ja'ne de, Umma, Afek ha'm Rexob. Ha'mmesi bolıp, awılları menen birlikte jigirma eki qala. 31Tiyre sanına qaray, Asher urıwına usı qalalar awılları menen birlikte u'les etip berildi.
32Altınshı shek Naftaliyge, tiyre sanına qaray, Naftaliy urıwına tu'sti. 33Olardın' shegarası Xelef ha'm Saanannimdegi terebinf ag'ashınan baslanıp, Adamiy-Nekeb ha'm Yabneel arqalı Laqqumg'a qaray sozılatug'ın ha'm İordan da'ryasında tamamlanatug'ın edi. 34Shegara ja'ne Xeleften baslanıp, batısqa qaray Aznot-Tabordan o'tetug'ın ha'm Xuqoqqa jalg'asatug'ın edi. Qublada Zebulon jerlerine, batısta Asher jerlerine, al shıg'ısta İordan da'ryasına barıp tireletug'ın edi.
35Olardın' qorg'anlı qalaları mınalar edi: Siddim, Ser, Xammat, Raqqat, Kinneret, 36Adama, Rama, Xasor, 37Kedesh, Edrey, En-Xasor, 38İron, Migdal-El, Xorem, Beyt-Anat, Beyt-Shemesh. Ha'mmesi bolıp, awılları menen birlikte on tog'ız qala. 39Tiyre sanına qaray, Naftaliy urıwına usı qalalar awılları menen birlikte u'les etip berildi.
40Tiyre sanına qaray, jetinshi shek Dan urıwına tu'sti. 41Olardın' u'lesine tiygen jerler mına qalalardı o'z ishine aladı: Sora, Eshtaol, İr-Shemesh, 42Shaalabbin, Ayyalon, İtla, 43Elon, Timna, Ekron, 44Elteke, Gibbeton, Baalat, 45Ehud, Bene-Beraq, Gat-Rimmon, 46Me-Yarqon ha'm Yafonın' qarsısındag'ı jerler menen birlikte Raqqon+. 47Jerlerinen ayırılıp qalg'anlıqtan, Dan urıwı Leshemge hu'jim jasadı. Olar qalanı alıp, pu'tkil xalqın qılıshtan o'tkizdi de, sol jerge ornalasıp aldı. Ja'ne de, babası Dannın' hu'rmetine sol jerdi Dan dep atadı+. 48Tiyre sanına qaray, Dan urıwına usı qalalar awılları menen birlikte u'les etip berildi.
49Jerlerdi shegaralap bo'listirip bolg'annan son', izraillılar o'z jerleri ishinen Nun ulı Eshuag'a u'les berdi. 50Jaratqan İyenin' buyrıg'ı boyınsha, olar Eshuag'a o'zi sorag'an qalanı, Efrayımnın' tawlı u'lkesindegi Timnat-Seraxtı berdi. Eshua qalanı qaytadan salıp, sol jerge ornalastı+.
51Ruwxaniy Elazar, Nun ulı Eshua ha'm İzrail urıwlarındag'ı tiyre basshılarının' Shiloda, Jaratqan İyenin' aldında, Ushırasıw shatırının' kirer awzının' aldında shek taslap bo'listirgen u'les jerleri usılar edi. Solay etip, olar eldi bo'listiriw isin tamamladı.
201•Bunnan son', Jaratqan İye Eshuag'a bılay dedi:+
2– Muwsa arqalı sizlerge buyırg'anımday, izraillılarg'a ayt, olar o'zleri panalaytug'ın qalalardı tan'lasın. 3Eger birew abaysızda adam o'ltirip qoysa, ol sol jerge qashıp barsın. Sizlerdin' o'lgen adamnın' o'sh alıwshı a'mengerinen qashıp panalaytug'ın bir jerin'iz bolıwı kerek.
4Bul qalalardın' birine qashqan adam qala da'rwazasının' qasında turıp, o'zinin' awhalın qalanın' aqsaqallarına bildirsin. Aqsaqallar onı qalasına qabıl etip, og'an jasaytug'ın orın bersin. 5Adam o'ltirgen adamnın' izinen o'sh alıwshı a'mengeri quwıp kelse, qalanın' basshıları onı o'sh alıwshı adamg'a tapsırıp jibermesin. Sebebi ol abaysızda adam o'ltirdi ha'm onda o'ltirgen adamına degen aldın ala hesh qanday qaslıq bolmag'an. 6Adam o'ltirgen adam qaladag'ı ja'miyetshilik aldında hu'kim etilmegenshe ha'm sol waqıtta xızmet etken bas ruwxaniy o'lgenge deyin, sol qalada qalıwı kerek. Son'ınan ol o'zi qashıp shıqqan qalasına, o'z u'yine qaytsın.
7Solay etip, olar Naftaliydin' tawlı u'lkesindegi, yag'nıy Galiladag'ı Kedeshti, Efrayımnın' tawlı u'lkesinde bolg'an Shexemdi ha'm Yahudanın' tawlı u'lkesindegi Kiryat-Arbanı, yag'nıy Xebrondı tan'ladı. 8Ja'ne de, İordan da'ryasının' arg'ı jag'ındag'ı, Erixonın' shıg'ısındag'ı mına qalalardı tan'ladı: olar Ruben urıwına tiyisli ken'isliktegi sho'lde jaylasqan Beser qalası, Gad urıwının' jerleri ishindegi Giladtag'ı Ramot, Menashshe urıwının' jerleri ishindegi Bashandag'ı Golan edi. 9Bul qalalar izraillılar ha'm olar arasında jasaytug'ın kelgindi adamlar ushın ajıratıldı. Eger olardın' birewi abaysızda adam o'ltirip qoysa, o'sh alıwshı a'mengerdin' qolınan o'lim ko'rmew ushın, sol qalalarg'a qashıp baradı. Ol ja'miyetshiliktin' aldında hu'kim etilmegenshe, sol jerde qa'wip-qa'tersiz boladı.
211•Lebiy urıwının' tiyre basshıları ruwxaniy Elazar, Nun ulı Eshua ha'm İzrail urıwlarının' tiyre basshılarına bardı. 2Olar Kenaan jerindegi Shiloda edi. Sonda lebiyliler olarg'a:
– Jaratqan İye Muwsa arqalı bizlerge jasaw ushın qalalar, mallarımız ushın qala a'tirapındag'ı jaylawlar beriliwin buyırg'an edi, – dedi.
3Solay etip, izraillılar Jaratqan İyenin' buyrıg'ına qulaq asıp, lebiylilerge o'z u'leslerinen mına qalalardı ha'm olardın' a'tirapındag'ı jaylaw jerlerdi berdi:
4Birinshi shek Qohat tiyrelerine tu'sti. Lebiyli bolg'an ruwxaniy Xaronnın' urpaqlarına shek boyınsha Yahuda, Shimon ha'm Benyamin urıwlarınan on u'sh qala berildi+. 5Al Qohattın' basqa urpaqlarına shek boyınsha Efrayım, Dan ha'm Menashshe urıwının' yarımına tiyisli bolg'an tiyrelerden alıng'an on qala berildi.
6Gershon urpaqlarına shek boyınsha İssaxar, Asher, Naftaliy urıwlarına tiyisli bolg'an tiyrelerden ha'm Bashandag'ı Menashshe urıwının' yarımınan alıng'an on u'sh qala berildi.
7Tiyre sanına qaray, Merariy urpaqlarına Ruben, Gad ha'm Zebulon urıwlarınan alıng'an on eki qala berildi.
8Solay etip, Jaratqan İyenin' Muwsa arqalı buyırg'anınday, izraillılar shek taslap, usı qalalardı jaylawları menen birlikte lebiylilerge berdi.
9Yahuda ha'm Shimon urıwlarınan alıng'an ha'm to'mende atları atalatug'ın qalalar 10lebiyli Qohat tiyrelerinen bolg'an Xaronnın' urpaqlarına berildi. Sebebi birinshi shek olarg'a tu'sken edi. 11Olarg'a Yahudanın' tawlı u'lkesindegi Anaqtın' urpaqlarının' tu'p babası bolg'an Arbanın' atı menen atalg'an Kiryat-Arba, yag'nıy Xebron ha'm onın' a'tirapındag'ı jaylawlar berildi+. 12Al qalanın' atızları menen awılları bolsa, Efunne ulı Kalebke mu'lik etip berilgen edi.
13Ruwxaniy Xaronnın' urpaqlarına abaysızda adam o'ltirgenler ushın panalaytug'ın qalalar bolg'an Xebron, Libna, 14Yattir, Eshtemoa, 15Xolon, Debir, 16Ayın, Yutta ha'm Beyt-Shemesh qalaları menen olardın' jaylawları, yag'nıy Yahuda ha'm Shimon urıwlarınan barlıg'ı bolıp tog'ız qala berildi. 17Al Benyamin urıwınan Gibon, Geba, 18Anatot ha'm Almon degen to'rt qala jaylawları menen birlikte berildi.
19Solay etip, Xaron urpag'ınan shıqqan ruwxaniylerge jaylawları menen birlikte berilgen qalalardın' sanı barlıg'ı bolıp on u'shke jetti.
20Lebiy urıwının' Qohat tiyrelerinin' qalg'an adamlarına Efrayım urıwınan mına qalalar u'les etip berildi: 21Efrayımnın' tawlı u'lkesindegi abaysızda adam o'ltirgenler panalaytug'ın Shexem qalası ha'm Gezer, 22Kibsayım, Beyt-Xoron degen jaylawları menen birlikte to'rt qala. 23Al Dan urıwınan Elteke, Gibbeton, 24Ayyalon ha'm Gat-Rimmon degen to'rt qala jaylawları menen birlikte berildi. 25Menashshe urıwının' yarımınan jaylawları menen birlikte Taanax ha'm Gat-Rimmon degen eki qala berildi. 26Solay etip, Qohattın' qalg'an urpaqlarına jaylawları menen birlikte barlıg'ı bolıp on qala berildi.
27Lebiy urıwınan bolg'an Gershonnın' urpaqlarına Menashshe urıwının' yarımına tiyisli bolg'an eki qala: Bashandag'ı abaysızda adam o'ltirgenler panalaytug'ın Golan qalası ha'm Beeshtera qalası jaylawları menen birlikte berildi. 28İssaxar urıwınan bolsa, jaylawları menen birlikte Kishyon, Daberat, 29Yarmut ha'm En-Gannim degen to'rt qala berildi. 30Asher urıwınan jaylawları menen birlikte Mishal, Abdon, 31Xelqat ha'm Rexob degen to'rt qala berildi. 32Naftaliy urıwınan u'sh qala jaylawları menen birlikte berildi: olar Xammot-Dor, Qartan ha'm abaysızda adam o'ltirgenler panalaytug'ın Galiladag'ı Kedesh qalası. 33Tiyre sanına qaray, Gershonnın' urpaqlarına jaylawları menen birlikte barlıg'ı bolıp on u'sh qala berildi.
34Qalg'an lebiylilerge, yag'nıy Merariydin' urpaqlarının' tiyrelerine Zebulon urıwınan alıng'an İoqneam, Qarta, 35Dimna ha'm Nahalal degen to'rt qala jaylawları menen birlikte berildi. 36Ruben urıwınan alıng'an Beser, Yahasa, 37Kedemot ha'm Mefaat degen to'rt qala jaylawları menen birlikte berildi. 38Gad urıwınan Giladtag'ı panalaytug'ın Ramot qalası ha'm Maxanayım, 39Xeshbon ha'm Yazer qalaları barlıg'ı bolıp to'rt qala jaylawları menen birlikte berildi. 40Tiyre sanına qaray, lebiylilerdin' qalg'an tiyrelerine, yag'nıy Merariydin' urpaqlarına u'les etip berilgen qalalardın' sanı barlıg'ı bolıp on eki edi.
41İzraillılardın' jerlerinen lebiylilerge jaylawları menen birlikte barlıg'ı bolıp qırıq segiz qala berildi. 42Bul qalalardın' ha'mmesinin' a'tirapında jaylawları bar edi. Jaylawsız qala joq edi.
43Solay etip, Jaratqan İye ata-babalarına beriwge ant ishken barlıq jerlerdi izraillılarg'a berdi. İzraillılar sol jerlerdi iyelep, ma'kan bastı+. 44Jaratqan İye ata-babalarına ant ishkenindey, olardı ha'r ta'repleme tınıshlıqqa eristirdi. Hesh bir dushpanı olarg'a qarsı tura almadı. Jaratqan İye dushpanlarının' ha'mmesin olarg'a ta'slim etti+. 45Jaratqan İyenin' İzrail xalqına bergen hesh bir iygilikli so'zi orınlanbay qalmadı, ha'mmesi iske astı+.
221Bunnan son', Eshua Ruben ha'm Gad urıwları menen Menashshe urıwının' yarımın jıynadı da, 2olarg'a bılay dedi:
– Sizler Jaratqan İyenin' qulı Muwsanın' o'zlerin'izge buyırg'an ha'r bir na'rsesin isledin'ler. Menin' ha'mme buyrıqlarıma da boysındın'lar+. 3Sonshama waqıt dawamında, bu'ginge deyin tuwısqanların'ızdı jalg'ız taslap ketpedin'ler. Qudayın'ız Jaratqan İyenin' sizlerge bergen buyrıg'ın orınladın'lar. 4Minekey, Qudayın'ız Jaratqan İye tuwısqanların'ızg'a wa'de qılg'anınday, olardı tınıshlıqqa eristirdi. Endi Jaratqan İyenin' qulı Muwsanın' İordan da'ryasının' arg'ı jag'asında sizlerge mu'lik qılıp bergen jerlerdegi u'ylerin'izge qaytın'lar+. 5Biraq Jaratqan İyenin' qulı Muwsanın' sizlerge bergen buyrıqların ha'm Nızamın muqıyatlı tu'rde orınlan'lar. Qudayın'ız Jaratqan İyeni su'yin'ler, Onın' jolı menen ju'rip, buyrıqların orınlan'lar. Og'an sadıq bolın'lar, Og'an shın ju'rek ha'm shın kewlin'izden xızmet etin'ler+.
6Son'ınan Eshua olarg'a aq pa'tiyasın berip, jolg'a atlandırdı. Solay etip, olar u'ylerine qaytıp ketti.
7Muwsa Menashshe urıwının' yarımına Bashanda jer bergen edi. Eshua bolsa, Menashshe urıwının' qalg'an yarımına İordan da'ryasının' batısınan, basqa tuwısqanları arasınan jer berdi.
Eshua olardı u'ylerine qaytarıp atırıp, olarg'a aq pa'tiyasın berip:+
8– U'ylerin'izge u'lken baylıq penen, ju'da' ko'p mal, gu'mis, altın, mıs, temir ha'm ju'da' ko'p kiyim-kenshek penen qaytıp baratırsızlar. Dushpanların'ızdan olja qılıp alg'an na'rselerin'izdi tuwısqanların'ız benen bo'lisin'ler, – dedi+.
9Solay etip, Ruben ha'm Gad urıwları menen Menashshe urıwının' yarımı Kenaan jerindegi Shilodan, izraillılardın' janınan ketti. Olar Jaratqan İyenin' buyrıg'ı boyınsha, Muwsa arqalı o'zleri mu'lik etip alg'an Gilad jerine qaytıw ushın jolg'a shıqtı.
10Ruben ha'm Gad urıwları menen Menashshe urıwının' yarımı İordan da'ryasına jaqın ornalasqan Kenaan jerindegi aymaqqa kelgende, da'ryanın' jag'asında ko'rinisi u'lken bolg'an qurbanlıq ornın qurdı. 11İzrail xalqına: «Ruben ha'm Gad urıwları menen Menashshe urıwının' yarımı Kenaan elinin' shegarasında, İordan da'ryasının' jag'asında, izraillılarg'a tiyisli jerde bir qurbanlıq ornın qurdı», – degen xabar jetti. 12İzrail xalqı bul xabardı esitkende, olarg'a qarsı urısıw ushın pu'tkil ja'miyet Shilog'a jıynaldı.
13Sonda izraillılar ruwxaniy Elazardın' ulı Pinexastı Gilad jerine, Ruben ha'm Gad urıwları menen Menashshe urıwının' yarımına jiberdi+. 14Onın' menen birge İzrail urıwlarınan on ko'sem ketti. Bul ko'semlerdin' ha'r biri İzrail tiyrelerinin' ishindegi o'z qa'wimlerine basshı edi. 15Olar Gilad jerine, Ruben ha'm Gad urıwları menen Menashshe urıwının' yarımına kelip bılay dedi:
16– Jaratqan İyenin' pu'tkil ja'miyeti bılay deydi: «Sizler nege İzraildın' Qudayına qıyanet ettin'ler? Nege bu'gin sizler o'zlerin'iz ushın qurbanlıq ornın qurıp, Jaratqan İyeden waz keshtin'ler ha'm Og'an qarsı bas ko'terdin'ler+? 17Bizlerge Peor tawındag'ı gu'namız az ba edi? Jaratqan İyenin' ja'miyeti sol gu'na sebepli ba'lege jolıqqan edi. Bizler usı ku'nge deyin o'zlerimizdi bul gu'nadan tazalay almadıq+. 18Sizler bu'gin Jaratqan İyeden waz keshtin'iz! Eger sizler bu'gin Jaratqan İyege qarsı qozg'alan' ko'tersen'iz, Ol da erten' pu'tkil İzrail ja'miyetine g'a'zeplenedi. 19Eger sizlerge tiyisli jerler hadal bolmasa, Jaratqan İyenin' shatırı turg'an Og'an tiyisli jerge kelip, aramızdag'ı jerden u'les alın'lar. O'zlerin'izge Qudayımız Jaratqan İyenin' qurbanlıq ornınan basqa bir qurbanlıq ornın qurıp, Jaratqan İyege ha'm bizlerge qarsı qozg'alan' ko'termen'ler. 20Zerax ulı Axan bag'ıshlang'an oljadan alıp, qıyanet etkende, pu'tkil İzrail ja'miyeti g'a'zepke ushıramadı ma? Axannın' gu'nası ushın tek onın' o'zi g'ana o'limge duwshar bolmadı-g'o!»+
21Sonda Ruben ha'm Gad urıwları menen Menashshe urıwının' yarımı İzraildın' tiyre basshılarına bılay dep juwap berdi:
22– Jaratqan İye – qudaylar Qudayı! Jaratqan İye – qudaylar Qudayı! Ol bulardın' barlıg'ın biledi ha'm İzrail da bilip qoysın: eger bizler islegen isimizdi Jaratqan İyege qarsı qozg'alan' ko'teriw yamasa Og'an qıyanet islew maqsetinde islegen bolsaq, onda bu'gin Jaratqan İye bizlerdi ayamasın!+ 23Eger bizler qurbanlıq orındı Jaratqan İyeden waz keshiw ushın, jandırılatug'ın qurbanlıqlardı, g'a'lle sadaqaların yamasa tatıwlıq qurbanlıqların beriw ushın qurg'an bolsaq, Jaratqan İyenin' O'zi bizlerdi jazalasın. 24Bizler bul isti mınadan ta'shiwishlengenimiz sebepli islegen edik: keleshekte sizlerdin' urpaqların'ız bizlerdin' urpaqlarımızg'a: «İzraildın' Qudayı Jaratqan İye menen sizlerdin' qanday baylanısın'ız bar? 25Ha'y, Ruben ha'm Gad urpaqları! Jaratqan İye sizler menen bizlerdin' aramızg'a İordan da'ryasın shegara qılıp qoyg'an. Sizlerdin' Jaratqan İyege hesh qanday qatnasın'ız joq», – dep bizlerdin' urpaqlarımızdın' Jaratqan İyeden qorqıp jasawına tosqınlıq jasawı mu'mkin. 26Sonlıqtan bizler o'zlerimiz ushın qurbanlıq ornın qurıwdı sheshtik. Bunı jandırılatug'ın qurbanlıq ha'm basqa qurbanlıqlar ushın emes, 27al tek sizler menen bizlerdin' aramızda ha'm keleshek a'wladlar arasında gu'walıq bolıwı ushın isledik. Solay etip, bizler de Jaratqan İyenin' aldında jandırılatug'ın qurbanlıqlarımız, tatıwlıq qurbanlıqlarımız ha'm basqa qurbanlıqlarımız benen Og'an sıyınajaqpız. Sonda sizlerdin' urpaqların'ız keleshekte bizlerdin' urpaqlarımızg'a: «Jaratqan İyege hesh qanday qatnasın'ız joq», – dep ayta almaydı. 28Solay etip, bizler bılay oyladıq: keleshekte bizlerge yamasa bolajaq urpaqlarımızg'a usılay dese, bizler: «Ata-babalarımızdın' Jaratqan İyege arnap qurg'an qurbanlıq ornının' nusqasına qaran'lar. Bul orın jandırılatug'ın yamasa basqa qurbanlıqlar ushın emes, al bizler menen sizlerdin' aran'ızda gu'walıq bolıw ushın qurılg'an», – deymiz. 29Bizler Jaratqan İyege qarsı qozg'alan' ko'teriwden, bu'gin Onnan waz keshiwden, jandırılatug'ın qurbanlıqlar, g'a'lle sadaqaları yamasa basqa qurbanlıqlar beriw ushın Qudayımız Jaratqan İyenin' shatırının' aldında turg'an qurbanlıq ornınan basqa birewin qurıwdan awlaqpız.
30Ruwxaniy Pinexas ha'm onın' menen birge bolg'an ja'miyet basshıları, yag'nıy İzraildın' tiyre basshıları Ruben ha'm Gad urıwları menen Menashshe urıwının' yarımının' aytqan so'zlerin esitkende kewilleri toldı. 31Sonlıqtan ruwxaniy Elazardın' ulı Pinexas Ruben ha'm Gad urıwları menen Menashshe urıwının' yarımına:
– Endi Jaratqan İyenin' aramızda ekenin bilemiz. Sebebi sizler Og'an qıyanet etpedin'iz ha'm izraillılardı Onın' jazasınan qutqardın'ız, – dedi+.
32Ruwxaniy Elazardın' ulı Pinexas ha'm basshılar Ruben ha'm Gad urıwları jasaytug'ın Gilad jerinen Kenaan jerine, izraillılarg'a qaytıp kelip, ne bolg'anın aytıp berdi. 33İzraillılar bul xabarg'a kewli tolıp, Qudayg'a alg'ıslar ayttı. Olar Ruben ha'm Gad urıwlarına qarsı urıs ashıw ha'm olardın' jasaytug'ın jerlerin wayran etiw haqqında qaytıp awız ashpadı. 34Ruben ha'm Gad urıwları: «Bul qurbanlıq ornı – bizlerdin' aramızda Jaratqan İyenin' Quday ekenine gu'wa» dep, orındı «Gu'wa» dep atadı+.
231Jaratqan İye İzraildı a'tirapındag'ı barlıq dushpanlarınan qutqarıp tınıshlıqqa eristirgennen son', ko'p jıllar o'tti. Eshua bolsa qartayıp, biraz jasqa barıp qalg'an edi+. 2Sonda ol pu'tkil İzrail xalqın, olardın' aqsaqalların, tiyre basshıların, qazıların ha'm qadag'alawshıların shaqırıp alıp, olarg'a bılay dedi:
– Men qartayıp, biraz jasqa barıp qaldım. 3Qudayın'ız Jaratqan İyenin' sizler ushın bul barlıq xalıqlarg'a neler islegenin ko'rdin'ler. O'ytkeni Qudayın'ız Jaratqan İyenin' O'zi sizler ushın urıstı+. 4Minekey, men İordan da'ryasınan baslap, ku'n batar ta'reptegi Jer Orta ten'izine deyin jasag'an barlıq xalıqlardı joq etip, olardın' jerlerin de, ele joq qılınbag'an xalıqlardın' jerlerin de shek boyınsha sizlerdin' urıwların'ızg'a bo'lip berdim+. 5Qudayın'ız Jaratqan İye bul xalıqlardı quwıp shıg'arıp, aldın'ızdan shegindiredi ha'm O'zi sizlerge wa'de etkenindey, sizler olardın' jerlerin iyeleysizler+. 6Sonlıqtan sizler Muwsanın' Nızam kitabında jazılg'an ha'r bir na'rseni orınlaw ushın ju'da' ku'shli bolın'lar. Jazılg'anlardan ya on'g'a, ya solg'a awıp ketpen'ler+. 7Aran'ızda qalg'an xalıqlar menen hesh qanday qarım-qatnas jasaman'lar. Olardın' qudaylarının' atların tilge alman'lar ha'm olardın' atları menen ant ishpen'ler. Sol qudaylarg'a xızmet etpen'ler ha'm tabınban'lar+. 8Bu'gingi ku'nge deyin islep kelgenin'izdey, Qudayın'ız Jaratqan İyege sadıq qalın'lar+. 9Sebebi Jaratqan İye ullı ha'm ku'shli xalıqlardı sizlerdin' aldın'ızdan quwıp shıg'ardı. Bu'gingi ku'nge deyin hesh kim sizlerge qarsı tura almadı+. 10Sizlerdin' aran'ızdag'ı birewin'iz mın' adamdı quwıp shıg'aradı. O'ytkeni Qudayın'ız Jaratqan İyenin' wa'de etkenindey, Onın' O'zi sizler ushın urısadı+. 11Sonlıqtan Qudayın'ız Jaratqan İyeni su'yiwde ju'da' muqıyatlı bolın'lar. 12Al eger sizler Onnan ju'z burıp, aran'ızdag'ı qalg'an sol xalıqlar menen aralassan'ız, olar menen qız alısıp, qız berisetug'ın bolsan'ız, qarım-qatnas jasasan'ız,+ 13onda bilip qoyın'lar: Qudayın'ız Jaratqan İye sol xalıqlardı endi aldın'ızdan quwıp shıg'armaydı. Onın' sizlerge bergen usı jaqsı jerinen joq bolıng'anın'ızsha, bul xalıqlar sizler ushın duzaq, qaqpan, arqan'ızg'a qamshı ha'm ko'zlerin'izge tiken boladı.
14Minekey, menin' de bul du'nyadan o'tetug'ın waqtım keldi. Qudayın'ız Jaratqan İyenin' sizlerge bergen hesh bir jaqsı wa'delerinin' bosqa shıqpag'anın sizler pu'tkil ju'regin'iz ha'm pu'tkil kewlin'iz benen bilesizler. Olardın' ha'mmesi orınlandı, hesh biri orınlanbay qalmadı+. 15Qudayın'ız Jaratqan İye sizlerge bergen wa'delerinin' ha'mmesin qalay orınlag'an bolsa, Ol O'zi bergen usı jaqsı jerden sizlerdi joq etpegenshe, aytqan barlıq jamanlıqların da solay basın'ızg'a saladı+. 16Eger Qudayın'ız Jaratqan İyenin' sizlerge orınlan' dep buyırg'an kelisimin buzsan'ız ha'm barıp, basqa qudaylarg'a xızmet etip, olarg'a tabınsan'ız, Jaratqan İyenin' sizlerge g'a'zebi tutanadı. Sonda sizler Ol bergen bul jaqsı jerden tez arada qırılıp ketesizler.
241Eshua pu'tkil İzrail urıwların Shexemge toplap, İzraildın' aqsaqalların, tiyre basshıların, qazıların ha'm qadag'alawshıların shaqırttı. Olardın' ha'mmesi kelip, Qudaydın' aldında turdı. 2Sonda Eshua pu'tkil xalıqqa bılay dedi:
– İzraildın' Qudayı Jaratqan İye bılay deydi: «Sizlerdin' ata-babaların'ız eski zamanlarda Evfrat da'ryasının' arg'ı jag'asında jasap, basqa qudaylarg'a xızmet etetug'ın edi. Olardın' biri İbrayım menen Naxordın' a'kesi Terax edi+. 3Biraq Men baban'ız İbrayımdı da'ryanın' arg'ı jag'ınan alıp, pu'tkil Kenaan jerleri boylap alıp ju'rdim. Onın' urpaqların ko'beytip, og'an Isaqtı berdim+. 4Al Isaqqa bolsa, Yaqıp penen Esawdı berdim. Esawg'a tawlı Seir u'lkesin mu'lik etip berdim. Yaqıp ha'm onın' ulları Mısırg'a ketti+. 5Keyin Men Muwsa menen Xarondı tayınlap, Mısır xalqının' basına ba'leler jawdırdım ha'm sizlerdi Mısırdan alıp shıqtım+. 6Awa, Men ata-babaların'ızdı Mısırdan alıp shıqtım. Olar Qamıs ten'izine jetip kelgende, mısırlılar sawash arbaları ha'm atlıları menen ata-babaların'ızdın' izinen ten'izge deyin quwıp bardı+. 7Ata-babaların'ız Jaratqan İyege, Mag'an jalbarınıp, ja'rdem sorag'anda, Men olar menen mısırlılar arasına qaran'g'ılıq tu'sirdim. Mısırlılardın' u'stine ten'iz suwların bastırıp, olardı sho'ktirdim. Sizler Menin' Mısırda ne islegenimdi o'z ko'zin'iz benen ko'rdin'iz. Sizler sho'lde uzaq waqıt jasadın'ız+.
8Son'ınan Men sizlerdi İordan da'ryasının' arg'ı jag'asında jasag'an amorlardın' jerine a'keldim. Olar sizlerge qarsı urısqanda, Men olardı sizlerge ta'slim ettim. Sizler olardın' jerlerin iyeledin'iz. Men olardı sizlerdin' aldın'ızdan joq qıldım. 9Moab patshası Sippor ulı Balaq İzrailg'a qarsı urısqa shıqtı ha'm xabar jiberip, Beor ulı Bilamdı sizlerdi na'letlew ushın shaqırttı+. 10Biraq Men Bilamg'a qulaq salıwdı maqul ko'rmedim. Sonlıqtan ol sizlerge pa'tiyasın beriwge ma'jbu'r boldı. Solay etip, Men sizlerdi onın' qolınan qutqardım+. 11Son'ınan sizler İordan da'ryasınan o'tip, Erixog'a keldin'iz. Men sizlerge qarsı urısqan erixolılardı, ja'ne de amor, periz, kenaan, xett, girgash, xiw ha'm ebus xalıqların sizlerge ta'slim ettim+. 12Men sizlerden aldın eshek ha'rre* jiberip, amorlardın' eki patshasın aldın'ızdan quwdım. Bul is sizlerdin' qılıshın'ız yamasa oq jayın'ız ja'rdeminde islenbedi+. 13Solay etip, Men sizlerge o'zlerin'iz miynet etpegen jerdi ha'm o'zlerin'iz salmag'an qalalardı berdim. Sizler bul jerlerde jasap, o'zlerin'iz otırg'ızbag'an ju'zim ha'm za'ytu'n bag'larının' miywelerin jep atırsızlar»+.
14Eshua dawam etip bılay dedi:
– Sonlıqtan Jaratqan İyeden qorqın'lar, Og'an shın ju'rekten ha'm sadıqlıq penen xızmet etin'ler. Evfrat da'ryasının' arg'ı jag'asında ha'm Mısırda ata-babaların'ızdın' xızmet etken qudayların taslap, Jaratqan İyege xızmet etin'ler+. 15Eger Jaratqan İyege xızmet etkin'iz kelmese, onda Evfrat da'ryasının' arg'ı jag'asında ata-babaların'ızdın' xızmet etken qudaylarına yamasa o'zlerin'iz elinde jasap atırg'an amorlardın' qudaylarına xızmet etkin'iz kele me? Bu'gin usını sheship alın'lar. Al men ha'm menin' xojalıg'ım Jaratqan İyege xızmet etemiz+.
16Xalıq juwap berip bılay dedi:
– Jaratqan İyeni taslap, basqa qudaylarg'a xızmet etiwden awlaq bolg'aymız! 17Sebebi bizlerdi ha'm ata-babalarımızdı Mısır elindegi qullıqtan alıp shıqqan, ko'z aldımızda ullı ka'ramatlar islep, pu'tkil jolımızda ha'm xalıqlar arasınan o'tkenimizde bizlerdi saqlag'an Qudayımız – Jaratqan İyenin' O'zi boladı. 18Ol bul elde jasag'an barlıq xalıqlardı ha'm amorlardı aldımızdan quwıp jiberdi. Sonlıqtan bizler de Og'an xızmet etemiz. O'ytkeni Ol – bizlerdin' Qudayımız.
19Sonda Eshua xalıqqa bılay dedi:
– Biraq sizler Jaratqan İyege xızmet ete almaysızlar. O'ytkeni Ol muxaddes ha'm qızg'anshaq Quday. Ol sizlerdin' jınayatların'ızg'a ha'm gu'naların'ızg'a sabır etpeydi+. 20Eger sizler Jaratqan İyeni taslap, jat qudaylarg'a xızmet etsen'iz, O'zi burın sizlerge jaqsılıq qılg'an bolsa da, endi Ol sizlerden ju'z buradı ha'm sizlerdi ba'lege jolıqtırıp, joq etedi+.
21Xalıq Eshuag'a:
– Yaq! Bizler Jaratqan İyege xızmet etemiz, – dep juwap berdi.
22Sonda Eshua xalıqqa:
– Jaratqan İyege xızmet etemiz dep, tan'lag'anın'ızg'a o'zlerin'iz gu'wasızlar, – dedi.
– Awa, o'zlerimiz gu'wamız, – dep juwap berdi xalıq.
23Eshua olarg'a:
– Olay bolsa, endi o'zlerin'izdegi jat qudaylardı taslan'lar. Ju'reklerin'izdi İzraildın' Qudayı Jaratqan İyege berin'ler, – dedi.
24Xalıq Eshuag'a:
– Bizler Qudayımız Jaratqan İyege xızmet etip, Onın' so'zin tın'laymız, – dep juwap berdi.
25Eshua sol ku'ni Shexemde xalıq ushın bir minnetleme aldı. Olarg'a qag'ıydalar ha'm nızamlar berdi. 26Eshua bul so'zlerdi Qudaydın' Nızam kitabına da jazıp qoydı. Keyin bir u'lken tas alıp, onı sol jerge, Jaratqan İyenin' Muxaddes ma'kanı janındag'ı emen ag'ashının' astına ornattı+. 27Son' Eshua pu'tkil xalıqqa:
– Minekey, bul tas bizlerge gu'wa bolsın. Sebebi ol Jaratqan İyenin' bizlerge aytqan barlıq so'zlerin esitti. Qudayg'a bergen wa'demizde turmasaq, bul tas bizlerge qarsı gu'wa boladı, – dedi+.
28Bunnan son', Eshua xalıqtın' barlıg'ın mu'lik etip alg'an o'z jerlerine jiberdi+.
29•Usı waqıyalardan keyin, Jaratqan İyenin' qulı Nun ulı Eshua bir ju'z on jasında qaytıs boldı. 30Onı Efrayımnın' tawlı u'lkesindegi Gaash tawının' arqa ta'repine, o'zine u'les etip berilgen Timnat-Seraxqa jerledi+. 31Eshuanın' tiri waqtında ha'm Eshuadan keyin jasap, Jaratqan İyenin' İzrail ushın islegen barlıq islerin bilgen aqsaqallardın' tiri waqtında İzrail xalqı Jaratqan İyege xızmet etti.
32İzrail xalqı Mısırdan ketip baratırıp, Yusuptin' su'yegin de o'zleri menen birge alıp ketken edi. Olar onı Yaqıptın' Shexemdegi atızına jerledi. Yaqıp bul atızdı Shexemnin' a'kesi Xamordın' ullarınan ju'z ten'gege satıp alg'an edi. Sol jer Yusuptin' urpaqlarının' mu'lki boldı+.
33Xaronnın' ulı Elazar da qaytıs boldı. Ol Efrayımnın' tawlı u'lkesine, ulı Pinexasqa berilgen Giba qalasına jerlendi.


c: text/html

text:
Aqmescitte, Balalar parkınıñ ayvanat köşesinde yaşağan Maşa ve Mişa qonur auvlar çiftiniñ balası doğdı, adını Glaşa qoydılar. Bunıñ aqqında aprelniñ 28-nde parknıñ matbuat hızmeti haber etti.
«Ayuvçıq daa qışta doğdı. Onıñ çekisi, yañı doğğan bir ayuvçıqqa keregi kibi 500 gramğa yaqın edi. Bütün bu vaqıt devamında Glaşa anası yanında, ayrı bir volyerde östi. Söz sırası, qonur ayuvlarnıñ balaları pek tez öse, üç ayğa yaqın çekisi 30 qat, yarım yılğa yaqın ise 50 qat arta» – dep haber ettiler matbuat hızmetinde.
Biraz büyügen ayuvçıq anası ile beraber açıq volyerge avuştırıldı.
«Glaşa pek qurtludır, bir yerde oturıp olamay, çapqalamağa seve. Maşa ise pek talapkâr ve balasını qayğırğan bir anadır. Maşa balası ile nasıl oynağanını çoq vaqıt közetmek mümkün», – dep yazıla bildirmede.
Soñki sefer ayvanat köşesinde qonur ayuvçıq 2011 senesi doğğan edi.

robotstxt: allowed

filter: keep


text:
«Er alda, belli bir sebeplerden Rusiye pasportını alıp olamağan qırımlılar er vaqıt rey bergen saylav bölüginde rey bere bilecekler. Bir de bir problem yoq, o, saylayıcılar cedvelinde olacaq, o, Rusiye vatandaşıdır. Bir şey bar, o, saylavlardan soñ vesiqalarnı resmiyleştirmek kerek», – dedi Temirgaliyev.
Aqımdaki seneniñ sentâbr ayında işğal etilgen Qırımda «akimiyet» organları saylavlarınıñ keçirilmesi belgilendi. Rusiye boyunca Yekâne rey berüv künü Qırım ve Aqyar qanun çıqarıcı organlarınıñ saylavları ötkerilecek.